STEPHANIE FAUL 


GHIDUL 


® 


FOBULUI 
Xenofobie: i ; i ; i H 5 
s.f. (<fr: xénophobie) frica Say 
iraţională de străini, probabil 

justificată, întotdeauna 
de înțeles. 


Lectura digitală protejează mediul. 


ediția digitală 


Carte digitală cu drept de folosire exclusiv pentru CIUREL CATALIN, 
catalinciurel(Ogmail.com, strada OITUZ,nr. 32,bl. 1,scara 3,et. 3,ap. 12,cod 220185,jud. 
Mehedinti, 0740140063. Volum descărcat în DROBETA TURNU SEVERIN folosind IP 

89.121.234.4, ISP romtelecom.net. 


tie IN 


Stephanie Faul 

The Xenophobe's Guide to The Americans 

© Copyright Oval Projects, 1994, 1999, 2010 
© Nemira Publishing House, 2010 


Traducere din limba engleză Adriana Bădescu 


Coperta colecției: Dana MOROIU, Corneliu ALEXANDRESCU 
Ilustraţia copertei: Irina DOBRESCU 


Redactor: Vlad PUESCU 
Tehnoredactor: Corneliu ALEXANDRESCU 


Versiune electronică realizată de editiadigitala.ro. 


„Ghidul Xenofobului” este o marcă înregistrată. 
Toate drepturile rezervate. 


Orice reproducere, totală sau parțială, a acestei lucrări, fără acordul scris al editorului, este strict 
interzisă și se pedepsește conform Legii dreptului de autor. 


ISBN 978-606-579-037-7 


Cuprins 


RRRRRRR 
O UI PB WI N—= 


OOOANULWUNR 


. Naţionalism și identitate 
. Caracter 

. Atitudini și valori 

. Obsesii 

. Comportament 


Umor 


. Destindere și distracţii 
. Obiceiuri și tradiţii 

„ Sănătate și igienă 

. Cultură 

. Mâncare și băutură 

. Guvernare și birocraţie 
„ Sisteme 

. Crimă și pedeapsă 

. Afaceri 

. Limbă și idei 


Stephanie Faul locuiește în Washington, D.C., și este scriitor, redactor și 
jurnalist. Crescută în capitala ţării, a dobândit o excelentă perspectivă 
asupra ciudăţeniilor și slăbiciunilor compatrioţilor ei și a învăţat mult mai 
multe decât și-ar fi dorit să știe despre politică, dineuri și hiperbolizări. De 
asemenea, remarca lui Bismarck are pentru ea valoare de axiomă: „Legile 
sunt precum cârmațţii; mai bine să nu vezi cum sunt făcute.” 

Un produs tipic al melting-potului american, este pe jumătate imigrant 
ceh, pe jumătate yankeu din Connecticut, cu o bunică vorbitoare de limba 
germană și veri în Canada, Anglia și Elveţia. Deși o americancă vajnică din 
anumite puncte de vedere — curioasă, deschisă și pragmatică — Stephanie își 
scandalizează adesea compatrioţii: nu îi place shoppingul, nu zace la 
televizor și, culmea, adoră mersul pe jos. 

Perspectiva xenofobă i-a fost insuflată încă din școala primară franceză, 
dar și în internatul elveţian sau în vacanţele petrecute în Asia sau bând bere 
brună Newcastle în puburi englezești. Alte trăsături de xenofob incurabil: 
ascultă muzică africană, apreciază mâncarea vietnameză, iubește 
încălțămintea italiană, are pisici siameze și citește romane englezești. 


Populaţia SUA este de circa 306 milioane de locuitori, comparativ cu 33 
de milioane canadieni, 62 de milioane britanici, 108 milioane mexicani, 127 
de milioane japonezi, 148 de milioane ruși și 1,3 miliarde chinezi. 


Naţionalism și identitate 


Un cititor prevenit, un xenofob convertit 


Americanii sunt aidoma copiilor: gălăgioși, curioși, incapabili să 
păstreze un secret, nehârșiți în subtilități și predispuși la comportamente 
neplăcute în public. Odată ce accepţi însă natura inerent adolescentină a 
americanilor, restul culturii lor devine ușor de înţeles și ceea ce la prima 
vedere părea necugetat și inept capătă accente energice și încântătoare. 

Vizitatorii riscă să fie copleșiți de exuberanța și amiciţia afișate de 
americani, mai cu seamă în regiunile centrale și de sud ale țării. Așază-te 
lângă un american în avion și fără întârziere ţi se va adresa spunându-ți pe 
numele mic și întrebându-te „Cum îţi place în State?”, îți va povesti 
recentul lui divorţ în cele mai intime detalii, te va invita să iei cina acasă la 
el, se va oferi să-ți împrumute bani, iar la plecare te va strânge în braţe 
călduros. 

Asta nu-ţi garantează însă că a doua zi își va mai aminti numele tău. 
Americanii sunt prietenoși fiindcă așa sunt ei; le place să fie buni vecini și 
vor să fie agreați. Dar un vizitator inteligent al meleagurilor americane va 
înţelege că aceste câteva clipe vesele alături de un american nu reprezintă 
un angajament permanent de niciun fel. De fapt, angajamentele permanente 
sunt cea mai mare spaimă a americanilor. Națiunea americană este una în 
care relația socială de bază este cea de cunoștință întâmplătoare. 


Cum se văd ei pe ei 


Așa cum se cuvine unui popor format la origini din neadaptaţi, 
condamnaţi, aventurieri și fanatici religioși (un melanj demografic care a 
suferit foarte puţine schimbări de patru sute de ani încoace), americanii 
păstrează o pregnantă aură de noncooperare intransigentă. Americanii sunt 
mândri că sunt americani — a lor este cea mai bună țară din lume — dar 
fiecare individ îţi va dezvălui că el, personal, nu e deloc la fel ca restul 
conaţionalilor săi; el este diferit. 

Americanii sunt mândri să fie altfel decât ceilalți și decât restul lumii. O 
națiune de imigranţi, ei pot avea orice etnie. Cu siguranţă, nu există în 


rândul lor ceea ce s-ar putea numi un american sadea. Aproape fiecare 
american este un american cu cratimă. „Creuzetul” original a cristalizat 
într-o sumedenie de combinaţii etnice: croato-americani, 
mexicano-americani, japonezo-americani, eritreo-americani, 
irlandezo-americani și așa mai departe. Americanul tipic vi se poate 
prezenta ca Patrick Ng, Octavio Rosenberg sau Ilse-Marie Nugumbwele. 

Un american va spune „Sunt polonez” sau „Sunt italian” fiindcă 
străbunicii lui s-au născut în Polonia ori în Italia; nu contează că el însuși nu 
știe nici măcar un cuvânt într-o altă limbă decât engleza și că n-a călătorit 
niciodată dincolo de New York City la est sau de Chicago la vest. Ştie să 
facă însă kolatches (dacă e polonez) sau cannelloni (dacă e italian) și, până 
la urmă, asta e tot ce contează. 

Singura deosebire notabilă între un american și locuitorii altor ţări este 
aceea că primul petrece mult timp la dentist în adolescenţă, pentru a avea 
dinți drepţi și albi. 


Cum îi văd ei pe alţii 


Numai 27% din americani au pașaport. Şi nici nu prea le trebuie, având 
în vedere că pot călători săptămâni întregi fără a părăsi pământul natal. 
Faptul că toți cei care trăiesc pe o rază de cinci mii șase sute de kilometri de 
un american sunt tot americani îi conferă cetățeanului obișnuit un punct de 
vedere accentuat provincial. Fiindcă atât de puţini americani vizitează țări 
străine!, ei consideră că toți locuitorii Pământului sunt exact la fel ca ei, 
doar că nu vorbesc engleza ori nu fac duș destul de des. 

Unii dintre ei cred că străinii de fapt știu engleza (doar o învaţă la 
școală!), dar refuză s-o vorbească așa, din prejudecată. Iluzia conform 
căreia „sunt și ei exact ca noi, exceptând limba, mâncarea și hainele” derivă 
din realitatea faptului că toți americanii descind din imigranţi, inclusiv din 
cei care au traversat strâmtoarea Bering cu mii de ani în urmă. Astfel, 
locuitorii altor ţări nu sunt de fapt străini, ci doar potenţiali americani, sau 
mai degrabă potenţiali americani cu cratimă. 


Imigranţi 


Fiecare nou val de imigranţi este întâmpinat cu ostilitate. Olandezii din 
Nieuw Amsterdam (azi New York) îi priveau cu suspiciune pe ariviștii 
englezi; englezii, la rândul lor, se uitau cu neîncredere la germani, care 
refuzau să angajeze irlandezi, care îi discriminau pe ruși și pe polonezi, care 
nu acceptau să locuiască lângă vietnamezi și așa mai departe. Nimeni dintre 
cei deja stabiliți în Statele Unite nu vrea să-i mai lase și pe alţii să intre. 

Dar sute de mii de mexicani trec oricum graniţa (bine delimitată și 
patrulată!) în fiecare an. 

În vestul și sud-vestul american, spaniola este, neoficial, a doua limbă în 
stat, iar însemnele și documentele guvernamentale oferă informaţii și în 
limba lui Cervantes. Când într-un birou se dorește să fie ridicat gunoiul, pe 
cutii scrie BASURA, în loc de TRASH?. 


Prieteni speciali 


Americanii întrețin o relaţie specială cu vecinii canadieni, cu care 
împart cea mai lungă graniță nepăzită din lume. Mulţi dintre ei nu sunt pe 
deplin conștienți că, de fapt, Canada este o naţiune distinctă și suverană. La 
urma urmei, canadienii arată și vorbesc la fel ca americanii, agenţii de 
turism descriu Canada ca pe o destinaţie „internă”, iar echipa Toronto Blue 
Jays a câștigat (o dată) Campionatul Mondial de baseball. Şi orice 
campioană la acest joc trebuie să fie din Statele Unite, indiferent de ce cred 
suporterii ei. 

În mintea americanilor, nici ţările din Europa nu sunt bine diferenţiate. 
În excursiile organizate, turiștii pot străbate senini cinci ţări în şapte zile, 
revenind acasă cu noţiunea vagă că Turnul Eiffel se află undeva în 
apropierea celui din Pisa — lucru care, după standardele americane, nici nu e 
departe de adevăr. 

Distanţa dintre Londra și Istanbul este mai mică decât cea care desparte 
Pittsburgh de Phoenix și măsoară numai două treimi din drumul pe care l-ai 
parcurge între Maine și Miami. 

Americanii sunt sentimentali când vine vorba despre britanici. Importă 
o mare parte din literatura lor și unele dintre programele de televiziune de 
calitate, și toţi cei de peste cincizeci de ani nutresc un respect deosebit 
pentru ţara care i-a dat pe Beatles și Rolling Stones. Apoi, mai e și 
elementul familiei regale: în lipsa unui echivalent local, americanii 
salivează cu gândul la cele mai recente scandaluri din sânul aristocrației 


britanice. În America, actorii de la Hollywood, președinții și vedetele din 
sport încearcă să ţină loc de familie regală. În lipsă de altceva mai bun, 
orice antrenor a cărui echipă câștigă finala Superbowl este un veritabil rege 
— fie și numai până la marele meci al anului următor. 

S-a spus adesea că SUA și Marea Britanie sunt „două naţiuni despărțite 
de aceeași limbă”, iar uneori acest lucru duce la neînțelegeri bizare. Spre 
exemplu, în SUA, termenul pants înseamnă pantaloni, iar knickers 
desemnează costumul de golf, în timp ce la britanici primul numește niște 
chiloţi bărbătești, iar cel de-al doilea, echivalentul de damă. 

În ciuda unor asemenea neînţelegeri, sau poate că tocmai datorită lor, 
rata căsătoriilor între cele două națiuni atinge un nivel prodigios, 
apropiindu-le mai mult ca niciodată. 

Cu toate acestea, mulți americani sunt reticenţi față de străini în general 
și mai cu seamă faţă de alte valute. Ron Paul, congresmen republican de 
Texas care a candidat la Președinţie, și-a conceput propriii săi „dolari Ron 
Paul”. Nefiind monedă legală, majoritatea au fost confiscaţi, conform legii 
americane, dar asta nu i-a oprit pe partizanii lui să le folosească în 
continuare. 


l Canada nu se pune, iar Mexicul nu e considerat țară „străină” (n.a.). 


2 „Gunoi”, în lb. engleză (n. tr.). 


Caracter 


Câștigătorul ia totul 


La fel ca orice altă naţiune, cea americană știe că a ei este cea mai bună 
ţară din lume. Dar americanii au și dovezi. Oameni din toate regiunile lumii 
fac sacrificii uriașe pentru a putea veni în Statele Unite, riscându-și adesea 
chiar viaţa în decursul acestui proces. Ce alte dovezi ar mai fi necesare?! 

Un spirit de încrâncenat individualism caracterizează fiece aspect al 
vieţii americanilor. Eroii lor sunt în general proscrișii, precum pistolarul din 
Vestul Sălbatic Jesse James, sau întreprinzători ca Sam Walton, fondatorul 
lanţului de supermarketuri Wal-Mart. Căpcăunii americanilor, pe de altă 
parte, sunt totalitariștii de toate felurile, incluzându-i aici pe comuniști, 
președinți ai unor mari corporaţii, politicieni și oameni ai legii. Fiecare 
angajat din America visează că într-o zi va intra și el în afaceri. Exact 
această mentalitate de tip „poţi s-o faci” și „dă-i înainte” este cea care a 
construit America și a creat atâţia milionari care au pornit de la zero. Pentru 
ceilalți, mai există o speranţă în cazinourile din Las Vegas. 


Noi suntem Numărul Unu 


A fi Numărul Unu este foarte important pentru americani. În Statele 
Unite, nu modul în care joci contează — și nici măcar dacă pierzi sau câștigi. 
Important este să lași impresia că ai să câștigi — eșecul nu este o opţiune. 
Victoria este esenţială pentru psihicul american. Așa cum spunea antrenorul 
de fotbal american Vince Lombardi, „A câștiga nu e totul. E unicul lucru 
care contează.” 

Absolut totul în viața americanilor, de la absolvirea cursurilor școlare la 
căsătorie și la cumpărarea unui automobil, este structurat în așa fel încât 
cineva câștigă, sau cel puțin termină mai bine decât toți ceilalți. Mai mult 
decât atât, americanii se cred singura naţiune cu adevărat capabilă să 
câştige. Întotdeauna sunt chemaţi să salveze în ultimul minut cine știe ce 
biată ţară din necaz. E bine ca într-o luptă să-l ai de partea ta pe Dumnezeu. 
Dar e și mai bine să-l ai pe Unchiul Sam. lar pentru un american, astea-s 
unul și același lucru. 


Odată ce bătălia s-a încheiat și negocierile au început, americanii se 
transformă însă din vajnici războinici în puișori timizi. Așa cum spunea 
umoristul Will Rogers, „America n-a pierdut niciodată vreun război, dar 
nici n-a câștigat vreodată la tratativele de pace. Cred că am putea, fără urmă 
de egotism, să surclasăm cu lejeritate orice ţară din lume. Dar nu suntem în 
stare să negociem cu Costa Rica și să venim acasă cu cămașa pe noi.” 


Factorul mă-simt-bine 


Victoria este importantă pentru americani deoarece îi face să se simtă 
bine, iar a te simţi bine e ceva prin esenţă american. Ei cheltuiesc mii de 
dolari pe cărți, medicamente și diverse forme de psihoterapie pentru a se 
simţi bine. Substanţa aflată pe locul al doisprezecelea în lista celor mai des 
prescrise medicamente psihiatrice în Statele Unite este un antidepresiv. 
Americanii aderă la grupuri de terapie, iau parte la ateliere de 
autodescoperire și de revitalizare religioasă, se supun la masaje cu pietre 
calde, aromaterapie, shiatsu și altele asemenea. (O mare parte a acestor 
activităţi se desfășoară în California, statul „stării de bine” prin excelenţă.) 

Reacţia americanilor la orice tip de adversitate sau orice criză este aceea 
de a vedea partea bună a lucrurilor, indiferent dacă există sau nu, și de a 
accentua elementele pozitive. „Dacă viaţa îţi dă lămâi, atunci fă limonadă”, 
obișnuiesc ei să ciripească în vreme ce examinează resturile automobilului 
distrus ori ce a mai rămas din casa lor după trecerea uraganului. 

Sindromul simţirii de bine afectează toate aspectele vieţii publice și 
particulare a americanilor. Universitățile decernează diplome academice 
tuturor, chiar și celor cu performanţe la limita inferioară. Lumea afacerilor 
este plină de previziuni roz și estimări entuziaste. Guvernul și diverse 
asociaţii emit la fel de multe diplome de merit ca și felicitările de Crăciun. 
Puţini sunt americanii care nu au pe perete cel puţin un certificat de 
excelenţă, fie el în management, comerţ sau... atitudine pozitivă. 

A fi deprimat este ceva dizgrațios și care nu poate fi afișat în public. 
Librăriile americane au rafturi întregi pline cu cărți de dezvoltare personală, 
care dau apă la moară convingerii că poți atinge adevărata fericire urmând 
sfaturile lor. Titlurile sunt de tipul Dieta South Beach, fiindcă slăbind vei 
deveni mai atrăgător; Viaţa trăită cu scop — un volum care te învaţă cum să 
ai o viață mai bună în context religios; Cine mi-a luat cașcavalul, un ghid 
de afaceri de mare succes al cărui mesaj se reduce la „Dacă ţi-a secat puţul, 


caută apă altundeva”; sau Buna îngrijire și hrănire a soţilor, care descrie 
cum să menţii un bărbat fericit și, preferabil, acasă, nu atârnat de tejgheaua 
barului din apropiere. New York Times Book Review alcătuiește un top 
dedicat celor mai bine vândute cărți de acest tip, pentru ca literatura 
„adevărată” să nu fie eliminată de pe listă. 

Şcolile elementare se străduiesc să-i înveţe pe elevi respectul și 
aprecierea de sine, îndemnându-i să se bucure de propriile lor realizări 
(chiar dacă aceste realizări nu includ și abilitatea de a face împărțiri fără 
ajutorul unui calculator). Unele școli chiar au renunţat la testele de 
ortografiere, fiindcă mulţi copii nu reușeau să silabisească, iar eșecul le 
submina încrederea în ei înșiși. Năzuinţa la fericire este parte integrantă din 
Declaraţia de Independenţă. Binele este modul în care ar trebui să te simți. 


Starea de nesiguranţă 


Latura întunecată a voioșiei americanilor este reprezentată de starea de 
nesiguranţă și de criză care pune în mișcare o mare parte a comerțului SUA 
și face din psihiatrie o afacere foarte profitabilă. Undeva în adâncul fiinţei 
lor, americanii au senzaţia că ratează șansa vieţii lor. Mulţi sunt temători, 
pesimiști, nefericiți. Accentul copleșitor pus pe victorie și pe succes le dă 
multora impresia că nu pot face faţă provocărilor vieţii, din moment ce nu 
sunt bogaţi, puternici, fermecători sau influenţi. Cei care sunt astfel se 
așteaptă să aibă parte numai de zile însorite, și totuși, potrivit 
demonstrațiilor infailibile ale mass-media, nici măcar bogăţia, puterea, 
strălucirea sau capacitatea de influenţă nu constituie garanţii certe. 

Pe 11 septembrie 2001, cele mai sumbre temeri ale naţiunii americane 
au devenit realitate. Atacul asupra Turnurilor Gemene a schimbat dramatic 
imaginea despre lume a americanilor, care sunt astăzi mai speriaţi ca 
niciodată. Se tem de teroriști. Se tem că-și vor pierde locurile de muncă. 
(lar asta nu e doar o fantezie; mulți angajaţi pot fi „puși pe liber” cu doar o 
săptămână sau două de preaviz.) Se tem că după ce au muncit atât de greu, 
cineva (guvernul prin intermediul taxelor sau un hoţ prin forță) îi va lăsa 
fără lucrurile cele mai de preţ, sau că un terorist îi va lua pe ei înșiși în 
cătare. Se tem că fiii și fiicele lor vor deveni infractori, actori de filme 
porno sau chiar politicieni. Se tem că vor muri dacă vor mânca scoici crude, 
că vecinul câștigă mai mulţi bani decât ei sau că pot face cancer. 


Dacă sunt singuri, se tem că nu se vor căsători niciodată, dacă sunt 
căsătoriți se tem că vor divorța, iar dacă sunt divorțaţi, se tem că nu vor mai 
întâlni pe nimeni atrăgător. Pentru a preîntâmpina aceste sumbre 
evenimente, americanii își iau toate precauţiile: se mută în suburbii, își fac 
asigurări, evită fructele de mare, se duc la psiholog, instalează camere de 
securitate și aderă la cluburi pentru persoanele singure. De multe ori, aceste 
lucruri nu fac decât să le sporească anxietatea, deoarece îi aduc pe suferinzi 
în contact cu oameni cu aceleași probleme. 


Totul este o mare conspirație 


Americanii văd conspirații pretutindeni, de la asasinarea lui Kennedy la 
răspândirea SIDA în lume. La urma urmei, lucrurile nu se petrec la 
întâmplare, nu-i așa? Cineva trebuie să tragă niște sfori! 

Cine conduce lumea cu adevărat? O conspirație, evident! Opiniile diferă 
cu privire la cei aflați în spatele conjuraţiei: Illuminati, Comisia Trilaterală 
sau poate chiar Biserica Catolică. Oricine ar fi, paranoia rămâne la fel de 
puternică. Terorismul le-a oferit o nouă justificare pentru temerile lor: acum 
îi pot privi bănuitor pe toţi străinii și își pot instala liniștiți detectoare de 
metal la ușile birourilor. 


Dar asta a fost săptămâna trecută 


În unele ţări, politicienii discreditaţi se sinucid. În Statele Unite, ei 
candidează la următoarele alegeri. Dacă există un lucru în care americanii 
cred cu adevărat, atunci acesta este acordarea unei a doua șanse. Ba chiar a 
unei a treia sau a patra. Unul dintre motive ar fi acela că sunt genul de 
oameni care iartă ușor. Alt motiv este că au o memorie colectivă scurtă. Așa 
se face că Richard Nixon, singurul președinte al SUA care a demisionat 
deoarece risca să fie pus sub acuzare, a rămas totuși în activitatea politică 
până în ultimii ani ai vieţii, datorită politicilor sale diplomatice foarte bune 
cu privire la China. 

Marion Barry, primar al orașului Washington, D.C., a fost condamnat 
pentru posesie de droguri în 1989, fiind închis. Patru ani mai târziu, a 
candidat la aceeași funcţie și a fost ales cu un avans confortabil față de 
contracandidatul său, deţinând și azi același post. Congresul SUA l-a găsit 
pe judecătorul Alcee Hastings din Florida vinovat de corupţie și l-a demis. 


Orașul său natal s-a grăbit totuși să îl aleagă ca reprezentant în același corp 
judecătoresc din care tocmai fusese exclus. Acest comportament nu 
reprezintă o noutate; în 1904, membrul consiliului municipal din Boston 
James Michael Curley a fost reales în funcţie deși se afla în închisoare. Mai 
târziu a devenit primar. 


Atitudini și valori 


Bani 


Scriitorul și criticul social american Fran Lebowitz spunea: „În această 
ţară, oamenii nu cred doar că timpul înseamnă bani. Totul se reduce la 
bani.” Poate că este adevărat, dar într-o societate egalitaristă, formată din 
oameni ce s-au ridicat prin forțe proprii, ce nevoie am avea de o familie 
nobiliară? La ce e bună împlinirea spirituală, în arena competiţiei acerbe a 
tehnologiei și comerțului? La ce servesc conștiința împăcată și puritatea 
sufletului într-o lume a câinilor asmuţiţi unii împotriva altora? Americanii 
percep totul în termeni financiari deoarece banii pot fi cuantificaţi. În 
marele joc al vieţii, banii constituie cea mai bună metodă de a vedea cât e 
scorul. 

Americanii nu sunt deloc jenaţi de obsesia lor pentru bani. Își destăinuie 
veseli unii altora cât au costat bunurile lor și cât câștigă (deși această sumă 
este adesea umflată, de dragul audienței) și poartă conversații de tipul: „Cât 
ţi-a luat avocatul tău pentru divorţ? Serios? Măi, să fie! Se pare că am făcut 
o afacere mult mai bună decât credeam!” 


Clase și statut social 


Ţelul Părinților Fondatori a fost acela de a crea o societate fără distincţii 
de natură ereditară; George Washington a refuzat propunerea de a deveni 
rege și a ales în locul ei președinția. Din nefericire, opţiunea lui a creat un 
vid între cetăţenii obișnuiți și cei „exaltaţi”, deoarece nimeni nu se putea 
considera mai bun de la naștere. Astfel, unicul sistem semnificativ de 
referință face apel la bani (marele dez-egalizator), la frumuseţe și la 
realizări de excepţie, cum ar fi Botoxul. 

Atunci când este întrebat, aproape fiecare american se descrie ca 
aparținând clasei de mijloc. (Pentru scopurile discuţiei noastre, să 
considerăm că faci parte din clasa de mijloc dacă eşti nevoit să îmbraci o 
cămașă curată în fiecare zi.) Astăzi americanii nu mai cred că oricine poate 
deveni președinte și sunt mult prea conștienți de discrepanţele serioase de 


bunăstare între cei mai săraci și cei mai bogaţi cetăţeni ai țării. Însă n-au 
abandonat chiar toate iluziile egalităţii. 

America este caracterizată de o amplă și nemaiîntâlnită mobilitate 
socială. Fiul unui instalator poate foarte bine ajunge profesor universitar, și 
la fel de bine se poate ca fiul profesorului să fie instalator, mai cu seamă 
atunci când fiul în cauză descoperă că ţevile se plătesc mult mai bine. În 
alte ţări, cei bogaţi pe cale ereditară pot trăi într-o indolenţă ostentativă. În 
Statele Unite, chiar și cei care nu au nevoie să muncească lasă impresia că o 
fac. Cineva fără un loc de muncă este o non-persoană. 

Un etalon conversaţional în America este întrebarea „Cu ce te ocupi?” 
(urmată frecvent de „Și de unde ești?”). lar singurul răspuns pe care cu 
niciun chip nu trebuie să-l dai este „Cu nimic. Sunt bogat.” 

Atunci când vorbesc despre stil, însă, americanii au în vedere o noţiune 
foarte laxă referitoare la atitudine și mediu de provenienţă, care nu este 
legată în mod necesar de starea materială. Donald Trump, spre exemplu, 
deși are o avere substanţială, nu este deloc distins, în timp ce Jackie 
Kennedy, bogată și ea, era întruchiparea eleganţei. 


Maşina unui american este castelul lui 


Automobilul, alături de casă și grădină, constituie un element esenţial al 
Visului American. 

Fiecare gospodărie din Statele Unite, fără excepţie, deține cel puţin un 
vehicul, iar o familie formată din doi adulţi și doi adolescenţi poate avea 
chiar patru. Mașinile sunt utilizate îndeosebi pentru naveta la serviciu și 
înapoi; mai puţin de 6% din forța de muncă americană folosește transportul 
public pentru a ajunge la slujbă. Pe unele dintre autostrăzile de mare viteză 
ale ţării circulă acum de trei sau patru ori mai multe vehicule decât volumul 
de trafic pentru care au fost proiectate, astfel încât de două ori pe zi se 
transformă în uriaşe parcări. În Los Angeles și Washington, D.C., aflate pe 
locul al doilea și al treilea pe lista celor mai aglomerate orașe americane 
(după San Francisco), se construiesc acum căi de transport subteran pentru 
a face faţă traficului. 

Chiar dacă locuitorii suburbiilor ar putea merge pe jos mai departe decât 
casa vecină, tot ar alege mașina. Mersul pe jos este neamerican — mai puţin 
atunci când are ca scop exerciţiul fizic. Deși în unele zone vecinii se adună 
și aderă la cluburi care încurajează mersul pe jos, nu e deloc neobișnuit să 


vezi un american urcându-se în mașină și rulând până la un club de 
sănătate, pentru a merge acolo pe banda rulantă. 

De fiecare dată când au posibilitatea, americanii își folosesc mașinile și, 
dacă e nevoie, așteaptă până când găsesc un loc de parcare cât mai aproape 
de destinaţie. Aglomeraţia este astfel sporită de șoferii care dau roată 
magazinelor, în căutarea unui loc de parcare aflat chiar lângă clădirea în 
care vor să intre. 

Pentru un american, automobilul nu este doar castelul său, ci și 
garderoba sa, tunsoarea și modul de a-și etala personalitatea. Ei nu doar își 
aleg mașini care să reflecte toate aceste aspecte, ci de multe ori le 
personalizează. Pictează pe ele flăcări, dungi sau peisaje din natură; le 
adaugă oglinzi, accesorii cromate și faruri la comandă; pun șindrilă pe 
vechile autobuze școlare și le transformă în case pe roţi pentru vacanţă. 
(Mașinile europene de mici dimensiuni sunt privite cu dispreţ — mai puţin în 
orașe, unde agilitatea lor este invidiată — iar cele japoneze sunt poreclite în 
derâdere „rachete cu orez” sau „econocutiuţe”.) 

Şoferii mai convenţionali se mulțumesc cu abțibilduri care le ilustrează 
mediul social, opiniile politice sau statutul matrimonial, variind de la 
„Facultatea de Drept, Yale” la „Dacă ești bogat, eu sunt singură.” 

Dar cei mai mari furnizori de mesaje pe patru roți sunt autoritățile 
statale, care oferă pentru câţiva dolari în plus plăcuţe de înmatriculare 
speciale. Aceste „simboluri ale vanităţii” le permit proprietarilor să-și 
„boteze” vehiculele folosind șase sau șapte cifre și litere la libera lor 
alegere. Așa s-a ajuns la o formă complexă de comunicare codificată, 
deținătorii de mașini întrecându-se pentru a vedea care dintre ei este mai 
șmecher. Astfel, o decapotabilă roșie poate avea o plăcuţă cu numărul 6UL 
DV8”, un stomatolog poate primi numărul 2TH DR* sau MOLAR, o 
iubitoare de pisici tonkineze poate afișa TONK MOM. O camionetă 
Chevrolet patriotă se recomandă H8 4N TRX, iar pe sedanurile negre cu 
însemne clericale se poate citi INRI sau III XVI — o aluzie la versetul 
respectiv din Evanghelia după Sfântul loan. Opiniile politice sunt de 
asemenea frecvent exprimate, de pildă DEM CAR’ sau LEFANT:. 

Cererile sunt verificate pentru a se evita potenţialele obscenităţi, dar 
succesul nu este total; majoritatea funcţionarilor de stat nu cunosc limbi 
străine. O persoană care a solicitat o plăcuţă de înmatriculare cu textul GOV 
SUX?” a fost mai întâi refuzată, după care a protestat în mod public și a 
primit astfel acceptul. 


Biserică versus stat 


Statele Unite nu au o religie oficială, alta decât cvasiuniversala venerare 
a lui Mamona” și răspânditul cult al lui Disney. Constituţia interzice religia 
de stat și, teoretic, separă întregul discurs politic de activitatea religioasă. 
Rostirea rugăciunilor nu este permisă la festivitățile de absolvire în școli, iar 
municipalităţile nu pot din păcate folosi fonduri publice pentru realizarea 
scenelor de gen la Crăciun. 

Americanii au dreptul să frecventeze orice biserică. Libertatea religioasă 
merge până acolo încât include chiar și inventarea unei religii proprii — ceea 
ce ar putea fi o întreprindere profitabilă, având în vedere că instituţiile cu 
caracter religios nu plătesc taxe, iar fondurile cheltuite în acest scop sunt 
scutite de impozit. Noile biserici de acest gen au nume ca Biserica Creștină 
a Ştiinţei Metafizice Naţionale a Orașului, Biserica lui Elvis Înviat, Biserica 
Subgeniului sau Biserica Stopării Cumpărăturilor, care încurajează limitarea 
cheltuielilor. Cea mai influentă dintre religiile născute pe pământ american 
este Biserica Sfinţilor de Ultima Zi din Utah, cunoscută ca Biserica 
Mormonilor, care are milioane de membri în lumea întreagă și continuă să 
se dezvolte. 

În regiunea supranumită „Centura Bibliei” — o regiune nu foarte bine 
definită, care se întinde aproximativ dinspre ţărmul estic spre vest, înspre 
Missouri și Kansas — micile biserici independente răsar aidoma ciupercilor 
după ploaie, propovăduind de obicei variaţiuni ale temelor populare: că 
evoluţia e o minciună, necredincioșii o să ajungă în iad, iar Dumnezeu 
iubește cel mai mult America. 

În general, americanii sunt convinși că lumea n-ar putea în niciun caz 
funcţiona în absenţa lor. De aceea, din când în când, câte un înţelept mai 
prezice sfârșitul lumii, de obicei pe baza unei noi interpretări matematice a 
Apocalipsei, a catrenelor lui Nostradamus ori a observării vreunei anomalii 
astronomice. Ocazional, asemenea idei au parte de o popularizare 
explozivă, mii de oameni devenind „Adevăraţi Credincioși”, pentru a-și 
rezerva un loc bun la Meciul cel Mare. Deși, invariabil, profeţiile nu se 
împlinesc, nimic nu-i opreşte ca data viitoare s-o ia de la capăt. 


3 Succesiune de cifre şi litere care se citește aproximativ ca „deviat sexual” (n. tr.). 


4 Aproximativ „dr. de măsele” (n. tr.). 


5 Aproximativ „mami de tonkineză” (n. tr.). 

6 Aproximativ „urăsc mașinile străine” (n. tr.). 

7 „Maşină de democrat” (n. tr.). 

8 Referire la „elefant”, simbolul Partidului Republican (n. tr.). 
9 se pronunţă ca „Guvernul pute” (n. tr.). 


10 Termen din literatura biblică semnificând bogăţia materială și avariţia, personificat în 
Noul Testament ca fals zeu al lăcomiei (n. red.) 


Obsesii 


Imaginea americană 


Printre puţinele lucruri pe care americanii le condamnă ca fiind de 
neacceptat sunt bătrâneţea, obezitatea și moartea. 


Bătrâneţe 


Nimic nu există într-o contradicție mai mare cu idealul american decât 
îmbătrânirea. Mesajul cultural adresat deopotrivă bărbaţilor și femeilor este 
„Trebuie să arăţi cu douăzeci de ani mai tânăr.” Bătrânii, cărora li se spune 
„seniori”, se opun doamnei cu coasa vopsindu-și părul, purtând blugi și 
făcându-și liposucţii și liftinguri faciale. Ivana Trump este autoarea unei 
remarci de căpătâi asupra îmbătrânirii: „O să arăt întotdeauna de treizeci și 
cinci de ani, dar asta o să-l coste pe Donald o grămadă de bani.” (Oricum, 
n-a mers. Donald a părăsit-o pentru o femeie mai tânără, însă ei i-au revenit 
copiii și Hotelul Plaza.) 


Obezitate 


Un lider de opinie american spunea la un moment dat: „Niciodată nu 
poţi fi prea bogat sau prea zvelt.” Toţi americanii jinduiesc să fie supli (și 
bogaţi). Asta nu înseamnă însă că majoritatea sunt zvelţi, nici pe departe. 
Nu mai puţin de 30% din femei ţin un regim de slăbit sau altul — mult mai 
eficient în ușurarea buzunarului decât a greutăţii. La nivelul întregii 
populaţii, nu mai puţin de cincisprezece milioane de americani suferă de 
obezitate morbidă. Dar bogaţii sunt întotdeauna mai supli decât ceilalți, așa 
cum se poate vedea la orice nivel al societăţii. 

Obezitatea constituie unul dintre marile paradoxuri ale americanilor: 
filmele, programele de televiziune și revistele idolatrizează la unison 
anorexicele din lumea modei. Industria produselor pentru slăbit generează 
miliarde de dolari anual, însă în lumea reală domnul și doamna America își 
îneacă în maioneză burgerul Big Mac și înfulecă porţii uriașe de cartofi 


prăjiți. Desigur, orice formă de discriminare este cu desăvârșire interzisă, 
mai puţin când vine vorba de grași. 


Moarte 


Pentru americani, răposarea este o dovadă de extrem prost-gust și o 
lipsă totală de respect faţă de prieteni și de rude. Ei se străduiesc să pretindă 
că moartea nu există și că în niciun caz nu le este aplicabilă lor personal. 
Când cineva decedează, nu mai știu ce să spună și încearcă să uite 
experiența cât mai curând posibil. A aduce vorba despre moarte în societate 
este considerat ceva morbid — mai puţin atunci când e vorba de un dezastru 
major sau de o crimă atroce. 

Boala este aproape la fel de jenantă ca moartea (și considerabil mai 
scumpă, fiindcă nu există o politică de asigurări medicale la nivel naţional). 
Atunci când întreabă „Ce mai faci?”, americanii cunosc deja răspunsul: 
„Bine, mulţumesc. Dar tu?” 


Gadgeturi 


Trebuie să tai salata? Să-ţi usuci părul? Să-ţi pilești unghiile? Să prepari 
un hotdog? Să faci floricele de porumb? Să parfumezi aerul? Dacă da, 
America are deja un dispozitiv electric fabricat exact în acest scop, pe care-l 
poţi achiziționa de la magazinul din colţ, sunând la numărul de telefon 
afișat pe ecranul televizorului seara târziu ori comandându-l online. 

Nemulţumindu-se cu faptul că a dăruit lumii automobilul, avionul, 
televiziunea în culori, telefonul mobil, guma de mestecat și Internetul, 
inventivitatea americană și-a îndreptat atenţia asupra unor nevoi mai puţin 
vizibile. Americanii deţin mii de dispozitive specializate, menite să 
satisfacă orice necesitate, inclusiv unele atât de specializate, încât nici nu se 
știe bine pentru ce anume au fost create. 

America e ţara uscătorului electric de salată, a deschizătorului electric 
de conserve, a dispersorului electric de săpun, a dispozitivului electric 
pentru împrospătat aerul, a celui care bate oul în coajă, a ondulatorului 
electric de păr și a pensetei electrice. Ferească sfântul să fie cineva nevoit să 
facă ceva cu propriile-i mâini! 

Chiar în clipa în care citiți aceste rânduri, mii de mirese americane 
deschid cutii de cadouri în care se află mașini electrice de copt pâine și 


fierbătoare de orez. Între timp, cuţitele electrice, oalele electrice și aparatele 
de masaj cu viteză variabilă ale părinţilor stau și se umplu de praf. 


Comportament 


Valori familiale 


Când rostesc cuvântul „familie”, americanii se referă la familia 
restrânsă, compusă din mamă, tată și copii. Faptul că astfel de cămine se 
destramă cu o viteză extraordinară nu pare să afecteze cu nimic idealul 
cultural. 

Problema este aceea că în Statele Unite nimeni nu știe cu exactitate ce 
înseamnă cuvântul „familie”. Ratele divorțurilor și ale traiului în 
ilegitimitate sunt ridicate, cuplurile de homosexuali au și adoptă copii în 
număr mare, iar aproape o treime dintre americani trăiesc oricum singuri. 

Căsătoria în State pare adesea mai degrabă o monogamie în serie decât 
un parteneriat pe viață, mai cu seamă în orașele mari. Aproape jumătate 
dintre căsnicii se încheie printr-un divorţ. Statistica este însă înșelătoare: 
multe persoane, precum Elizabeth Taylor Hilton Wilding Todd Fisher 
Burton Burton Warner Fortensky, se căsătoresc în mod repetat, dar trei 
sferturi din numărul celor care fac pentru prima dată acest pas rămân alături 
de partenerul lor. Ceilalți înșiră mai mulţi soţi/soţii, până ce se stabilesc la 
unul/una anume. Și aproximativ 10% din bărbaţi și 6% din femei nu se 
căsătoresc niciodată. 

Câteva state, printre care Vermont, permit mariajele între persoane de 
același sex, dar în multe altele problema încă este controversată: 
„parteneriatele civile” au fost inițial acceptate de autorităţile locale, pentru a 
fi apoi interzise de curţile federale. 

Faptul că atât de multe cupluri homosexuale sunt împreună de decenii 
întregi, în vreme ce unele perechi heterosexuale divorțează chiar și după 
numai câteva zile, nu pare a ilustra dezbaterea în vreun fel. 

Un alt element al familiei ideale americane este soția casnică — mama 
iubitoare și grijulie, care întâmpină copiii când vin de la școală, îmbiindu-i 
cu prăjiturele coapte în casă. Acest tip de soţie, deși încă mai există, este pe 
cale de dispariţie. Circa 70% din femeile căsătorite, care au copii, au un 
serviciu pentru simplul motiv că au nevoie de bani. Cei mici sunt daţi la 
creșe ori stau cu o rudă ori un vecin; când sunt suficient de mari, merg la 
școală și în programe de îngrijire după orele de curs. Părinților care 


lucrează, îndeosebi celor cu profesii solicitante, nu le rămâne decât să se 
consoleze petrecând alături de copiii lor timp puţin, dar „de calitate”. 

Odraslele sunt astfel educate încât să fie independente, dar precaute, cu 
un puternic simţ al propriei valori. Părinţii americani își tratează copiii 
aproape cu deferență — o atitudine de neînchipuit în majoritatea familiilor 
europene: „Ce vrei la micul dejun, cereale simple sau cu cacao? Laptele e 
suficient? Bine, atunci îl punem în cănuţa cu ursulet.” 

Cultura populară destinată copiilor, reprezentată de personaje ca 
Păsăroiul sau Dinozaurul Barney, invadează casele și pune stăpânire pe 
conversaţie și pe televizor, activităţile destinate celor mici dominând serile 
și sfârșitul de săptămână. Temele școlare sunt adesea insignifiante, astfel 
încât celor mici să le rămână timp destul pentru programele de la televizor. 

Găsirea unei bone sau babysitter este dificilă și scumpă, fiindcă 
adolescentele din zonă lucrează probabil toate la McDonald's. De aceea, 
părinţii americani își iau odraslele cu ei la cinema, la petreceri, la nunți și la 
tot soiul de alte evenimente sociale. 

Copiii sunt astfel crescuţi încât riscurile să fie minimizate pe cât posibil. 
Odată cu prima lui bicicletă, țâncul american primește și o cască de 
protecţie. Autorităţile testează permanent jucăriile, pentru a se asigura că nu 
sunt periculoase nici atunci când sunt utilizate incorect; s-au dus vremurile 
praștiilor și ale seturilor pentru experimente chimice făcute acasă. 
Antrenamentele de sport din școală au trecut de la fotbalul american la cel 
european, mai puţin violent, iar cerinţele asiguratorilor au dus la eliminarea 
trambulinelor din piscinele publice. 

Pe de altă parte, în multe zone adolescenţii primesc o mașină imediat ce 
ating vârsta minimă acceptabilă pentru a conduce (de obicei șaisprezece 
ani). Primele de asigurare sunt astronomice, iar pericolul, extrem. În fiecare 
an, peste șase mii de tineri cu vârste între șaisprezece și douăzeci de ani 
sunt uciși în accidente rutiere, dar cum transportul public este redus, 
mașinile personale le aduc mamelor o economie de timp de câteva ore în 
fiecare zi. Acești copii protejaţi și cocoloșiți devin americani perfecţi — 
egocentrici, siguri pe ei înșiși, puși pe treabă, veseli și (acum că au scăpat în 
sfârșit de supravegherea părinţilor) nerăbdători să încerce ceva ce le-ar 
putea pune viaţa în pericol. 


Adolescentul perpetuu 


Pentru mulți americani, cea mai frumoasă perioadă a vieţii este cea de 
liceu — între cincisprezece și optsprezece ani. Adolescenţii au puţine 
responsabilităţi, un venit substanţial la dispoziţie și multă energie pentru a 
se distra și a intra în buclucuri. Americanii nu izbutesc niciodată să 
depășească acest stadiu, continuând să se răsfeţe și să ocolească 
responsabilitățile până la adânci bătrâneţi. 

Dacă au de ales, băieţii vor să devină mari sportivi, precum vedeta 
baschetului Alan Iverson sau fundașul Tom Brady. (Nu strică deloc că acești 
doi domni sunt foarte bogaţi.) Pretutindeni în ţară poţi să vezi atleți de 
weekend pe terenurile de sport, aruncând la coș și pretinzând că ar fi putut 
deveni jucători profesioniști dacă n-ar fi fost nevoiţi să muncească pentru a 
trăi. 

Fetele își doresc să devină staruri de film sau supermodele și își petrec 
sfârșiturile de săptămână la cumpărături, în căutarea unor cosmetice graţie 
cărora să arate ca Angelina Jolie. De asemenea, au fantezii domestice și 
visează să redecoreze baia oaspeţilor, să croșeteze cuverturi și să își îndese 
cămara cu bulion și zacuscă făcute în casă. 

Martha Stewart, care a devenit vedetă de televiziune graţie revistei sale, 
a câștigat o avere învăţându-le pe femeile americane cum să calce 
așternuturile, să cultive salată în grădină și să confecționeze cununiţe din 
flori uscate. În practică, puţine femei fac cu adevărat aceste lucruri. Pentru 
mulți americani, fantazarea pe marginea propriului lor potenţial constituie o 
activitate cu normă întreagă. 


Sex 


Oricum le-ar fi viața sexuală, americanii sunt convinși că poate fi 
îmbunătăţită. Cărţile cu acest subiect înregistrează vânzări-record, iar 
revistele pentru femei, mai cu seamă, prezintă cel puţin un articol de genul 
„Cum să-ţi îmbunătăţești performanţele sexuale” în fiecare lună. În ziua de 
azi este perfect acceptabil să vorbeşti deschis despre sex. 

Dar a vorbi deschis nu este totuna cu a fi relaxat. Americanii au încă un 
puternic filon pudic, datorat trecutului lor puritan. În perioada colonială, se 
considera că femeile care își poartă părul liber pe spate promovează 
lascivitatea, iar expunerea în public a oricărei părți a corpului de deasupra 
gleznei era considerată desfrânare. Nuditatea publică este ilegală în multe 


state. În California există plaje pentru nudiști, dar acolo unde sunt prezenţi 
și copii, toată lumea, inclusiv bebelușii, trebuie să poarte costume de baie. 

Adulterul este condamnat în mod public, dar practicat pe scară largă. 
Idealul cultural american, ce nu are nicio legătură cu realitatea culturală, 
este reprezentat de mariajul monogam între două persoane virgine. Strigăte 
de revoltă izbucnesc atunci când o relaţie ilicită este descoperită și se 
consideră unanim că soții vor divorța neîntârziat. Dar cel mai acid dispreţ 
este îndreptat spre cuplurile care preferă să rămână căsătorite: „Cum mai 
poate sta cu el/ea, după tot ce i-a făcut?!” 

Cei implicaţi în politică mai cu seamă trebuie să respecte standarde 
stricte de fidelitate maritală, în ciuda faptului că sunt printre cei mai puţin 
predispuși să își respecte angajamentele luate. Președintele Clinton a fost 
pus sub acuzare fiindcă a minţit spunând că nu a făcut sex oral cu o tânără. 
Acuzatorii săi din Congres s-au prăbușit ca piesele de domino atunci când 
au ieșit la lumină propriile lor legături extraconjugale. În Statele Unite, nu 
trebuie să recunoști niciodată că ai călcat pe alături — și cu atât mai puţin că 
ţi-a plăcut. 

Toată această activitate sexuală nu înseamnă că americanilor li se pare 
că știu ce fac. Contraceptivele, odinioară înghesuite pe rafturile din spate 
ale farmaciilor, sunt vândute astăzi pretutindeni, chiar la benzinării și la 
tonetele de presă, dar mulţi părinți mai conservatori se opun, din motive 
religioase, programelor de educaţie sexuală din școli. În consecinţă, uluitor 
de mulţi tineri habar nu au de mecanismele elementare ale reproducerii 
umane. Acesta este unul dintre principalele motive ale ratei de nașteri în 
adolescenţă înregistrate în Statele Unite, care este de două ori și jumătate 
mai mare decât cea din Canada, depășind-o de șapte ori pe cea din Suedia. 


Maniere 


Părinţii din clasa de mijloc și-au dat seama că odraslele lor nu numai că 
nu știu ce furculiță să utilizeze la un dineu festiv, dar nici măcar nu știu la 
ce folosește furculița în general — în mare parte ca urmare a faptului că 
mănâncă de cele mai multe ori la restaurante de tip fast-food împreună cu 
prietenii, și nu acasă, alături de familie. 

Bunele maniere revin însă în actualitate, iar școlile de gen încasează 
sume frumușele pentru educarea tinerilor sălbatici în delicateţurile 


comportamentului adecvat... conform standardelor americane — ceea ce 
înseamnă că „te rog” și „mulţumesc” sunt înlocuite de „sigur” și „mă rog”. 

Americanii izbutesc să combine o grosolănie publică generală cu 
preocuparea sinceră pentru binele celorlalți. Vorbesc prea tare, mestecă cu 
gura deschisă, își taie calea unii altora în intersecţii și înhaţă ultima gogoaşă 
cu lăcomie. Dar sunt generoși și caritabili, buni cu animalele și preocupaţi 
de bunăstarea săracilor; aproape 70% din familii oferă bani organizațiilor 
caritabile și aproximativ 60% din adulţi ajută de bunăvoie. 

Multe dintre aceste variaţii în comportamentul public al americanilor au 
caracter regional. Oamenii din zona urbană a New Yorkului sunt vorbăreți, 
dar se poartă fără menajamente, astfel încât au reputaţia de a fi grosolani și 
băgăcioși, în vreme ce prietenoșii locuitori din Midwest o iau uneori atât de 
pe ocolite, încât le trebuie o jumătate de oră să cumpere un amărât de 
săpun. 


Umor 


Americanii manifestă o puternică aplecare spre bufonerie, în forme 
variate. Adesea folosesc replicile în doi peri și persiflarea în locul ironiei și 
al aluziilor subtile (pe care oricum nu le prea înţeleg). Subiectele sunt 
universale și își trag seva din puţul truismelor, precum replica lui Groucho 
Marx: „Am avut o seară minunată... dar nu asta de azi”, cea a lui Bill 
Cosby: „Nu văd la ce folosesc cuvintele către înţelepţi; proștii sunt cei care 
au nevoie de sfaturi”, ori a lui Roseanne: „Soţul meu mi-a zis că are nevoie 
de mai mult spaţiu; de aia l-am încuiat afară.” 

Cum fiecare american are strămoși, rude și prieteni aparținând celor mai 
variate rase, credinţe și origini naţionale, și fiindcă sensibilitatea față de 
aceste subiecte a atins în ultimii ani cote fără precedent, este considerat 
nepoliticos să spui o glumă ce perpetuează stereotipurile etnice, sociale, 
religioase, sexuale sau rasiale. 

Glumele cu Pat și Mike, Rastus și Festus, preotul beat, mirele polonez, 
blonda tâmpă — toate sunt interzise acum, cel puţin în public. Totuși, 
materia primă pentru umor există încă din abundență: profesii, convingeri 
politice sau regiunea de baștină. lată un exemplu: Un texan i se lăuda unuia 
din Arkansas cu ferma lui: „Păi, ferma mea e atât de mare, încât dacă mă 
urc în camionetă dimineața să-i dau ocol, abia noaptea ajung din nou 
acasă.” La care cel din Arkansas înclină din cap cu înţelegere și spune: „Da. 
Am avut şi eu o dată o asemenea camionetă.” Singurul grup suficient de 
detestat pentru a constitui un cal de bătaie adecvat pentru umorul acid este 
cel al avocaţilor. Avocaţii sunt detestați fiindcă sunt consultaţi doar la necaz 
— de pildă în caz de divorţ, de proces intentat pentru neglijență ori pentru 
ucidere din culpă. Aproape orice glumă cu avocaţi stârnește cu siguranță 
râsul. Unele sunt direct inspirate din profesia lor: 

Î: De ce rechinii nu-i mușcă pe avocaţi? 

R: Din respect pentru colegii de breaslă. 

Altele sunt doar glume cu substrat etnic, adaptate la nevoile țintei: 

Î: La ce te gândești când vezi doi avocaţi îngropaţi în nisip până la gât? 

R: Mai trebuie nisip. 

sau: 

Î: Cum e construit creierul unui avocat? 


R: Cu lobul stâng minte, iar cu lobul drept minte. 

Politicienii constituie și ei o ţintă predilectă, dar cum aproximativ două 
treimi și reprezentanţii în Congres ai ţării sunt absolvenţi de Drept, glumele 
pe seama lor sunt de fapt doar o subcategorie a celor cu avocați. 

Probabil că expresia tipică a umorului american este replica 
„șmecheră”. Un exemplu clasic ne este oferit de comicul Jack Benny, 
celebru pentru zgârcenia sa. Un criminal îi sare în faţă și-i cere: „Banii sau 
viaţa!” Benny ezită câteva momente, după care răspunde: „Stai să mă 
gândesc, stai să mă gândesc.” 


Destindere și distracţii 


Dacă există un lucru la care excelează americanii, acela e distracţia. Nu 
că ar avea foarte mult timp pentru ea. Cum majoritatea angajaţilor primesc 
doar două săptămâni de concediu plătit anual, minivacanţele se bucură de o 
mare popularitate. Majoritatea pleacă din oraș pentru un weekend prelungit, 
de trei sau patru zile, pentru a nu-și consuma dintr-odată tot concediul. 

Statele Unite oferă o largă varietate de posibilități de petrecere a 
vacanței, de la Marele Canion la parcul de distracţii al cântăreţei Dolly 
Parton, Dollywood. Pentru familia americană obișnuită, modus operandi în 
cazul unei vacanțe mai lungi este să-și îmbarce copiii şi o cantitate uriașă de 
bagaje în mașină sau în RV (vehicul recreațional — un fel de casă pe roţi, cu 
tot confortul necesar), și să pornească la drum, străbătând distanţe mari. 
Activităţile preferate cuprind  campingul, pescuitul și vizitarea 
monumentelor naționale. Faptul că toate aceste destinații sunt la sute de 
kilometri distanță unele de altele nu face decât să sporească distracţia. 

Când pleacă în vacanță, americanii devin și mai americani decât de 
obicei, dacă e posibil aşa ceva, îmbrăcând pantaloni scurți cu modele 
aiurite, pantofi de sport albi și tricouri cu sloganuri discutabile. Își poartă 
actele și banii în borsete semicirculare, care nu fac decât să le accentueze 
burdihanul, și îi tratează de sus pe vânzătorii de îngheţată și vată pe băț. 
Acasă la ei, americanii îi disprețuiesc pe turiștii care aglomerează străzile și 
bagă în ei ca sparţii. Apoi, în cele două săptămâni de vacanţă, se echipează 
corespunzător, se urcă în casa pe roţi și fac și ei exact același lucru. 


Sport 


Un stat poliglot, caracterizat de o varietate atât de mare, are nevoie de o 
lingua franca naţională, ceva care să permită membrilor oricărei minorități 
să comunice amical cu persoane aparținând unor culturi mult diferite de a 
lor. Pentru americani, sportul este acest limbaj. 

Deși înainte erau rezervate bărbaților, discuţiile despre sport au devenit 
un mijloc universal de comunicare pe măsură ce s-a consolidat egalitatea 
între sexe. Femeile au propria lor ligă de baschet, iar echipa americană de 
fotbal feminin este campioană mondială. Dacă-i cereți unui american 


oarecare să vă spună numele unui jucător de fotbal european cunoscut, 
probabil va rosti numele unei jucătoare, nicidecum pe al unuia dintre 
„rataţii ăia”. 

Orașele mari au propriile lor echipe de fotbal, baseball, baschet sau 
hochei profesionist, iar cele mai mici se mulțumesc cu echipe de tineret, ale 
liceelor ori colegiilor. Anul sportiv este dominat de baseball vara, de fotbal 
toamna, baschet primăvara și hochei tot anul. În practică, sezoanele se 
suprapun, ducând la un program încărcat, care nu lasă televiziunilor timp de 
leneveală și oferă bărbaţilor o scuză valabilă oricând pentru a scăpa de 
treburile casnice din weekend. 

Fiecare echipă americană de fotbal și de baschet, de la cele de liceu 
până la numele mari din liga profesionistă, dispune de un escadron de tinere 
atrăgătoare care flutură pampoane și dau tonul la sloganurile suporterilor. 
Așa cum fiecare băieţel american năzuiește să devină fotbalist, toate fetiţele 
visează să conducă echipa de majorete, iar rivalitatea crâncenă dintre ele le 
face să se urască reciproc. 

Biletele la evenimentele sportive de interes naţional nu sunt nici ieftine 
și, în unele cazuri, nici ușor de găsit. În Washington, D.C., spre exemplu, 
lista de așteptare pentru abonamentele anuale la meciurile de fotbal se 
întinde pe mai multe decenii. Vestea cea bună pentru amatorii de sport este 
apariţia televiziunii prin cablu, în cadrul căreia diversele canale de sport 
transmit în direct toate sporturile imaginabile. lar mai nou, tehnologia 
imaginii în imagine, graţie căreia pe ecranul televizorului poţi viziona 
concomitent mai multe canale, le permite dependenţilor de sporturi să 
urmărească mai multe partide deodată. 


Marele meci 


Există meciuri importante și există Meciul cel Mare — Superbowl, finala 
campionatului de fotbal american. În Statele Unite, Superbowl este cel mai 
semnificativ eveniment din lume, și poate chiar din întregul univers. Mulţi 
dintre amatorii de sport consideră că această partidă anuală constituie cel 
mai important eveniment petrecut vreodată la nivel mondial, fără îndoială 
mai important decât debarcarea din Normandia sau învestirea în funcţie a 
unui nou președinte. Acest mare meci de la sfârșitul lui ianuarie este finala 
campionatului mondial într-un sport care se practică la nivel profesionist 
numai în America de Nord. 


Organizatorii partidei aleg un stadion cât mai mare posibil, într-un oraș 
cu o climă suficient de caldă pentru ca fanii cu dare de mână să nu degere, 
de obicei undeva în Florida, California sau Texas. 

Pentru un impact financiar maxim, meciul este astfel programat încât să 
poată fi urmărit lejer din toate principalele zone orare ale Statelor Unite, iar 
firmele de publicitate își prezintă cu această ocazie cele mai novatoare și 
mai amuzante reclame, plătind cam două milioane șase sute de mii de dolari 
pentru un clip publicitar de treizeci de secunde. Dar investiţia merită, 
întrucât în duminica Meciului cel Mare mai bine de jumătate din 
televizoarele americanilor sunt deschise pe canalul care îl transmite. 

În duminica Superbowl-ului, americanii organizează petreceri dedicate 
vizionării meciului și consumă cantităţi uriașe de bere, covrigei, pizza și 
nachos. În orașele a căror echipă joacă în Superbowl, orice activitate 
publică încetează, iar traficul se reduce până aproape de zero. Când meciul 
s-a încheiat, în cartierele cu multe baruri suporterii se dezlănţuie în celebrări 
frenetice sau, dacă echipa favorită a pierdut, în manifestări violente de 
protest. 


Născuţi pentru cumpărături 


Relaţia de dragoste pe care o au americanii cu shopping-ul este 
rezultatul firesc al unei societăți materialiste. Cumpărăturile nu constituie o 
corvoadă, ci o modalitate de recreere — o sursă de plăcere, un divertisment, 
o posibilitate de petrecere a timpului liber. Prietenii își stabilesc întâlniri 
pentru a merge împreună la cumpărături și, adesea, se întorc acasă cu 
mâinile goale, dar binedispuși. 

Cea mai îndrăgită atracţie turistică din statul Virginia nu este orașul 
Mount Vernon, în care s-a născut președintele George Washington, nici 
Monticello, unde a locuit un alt președinte, Thomas Jefferson, și nici măcar 
Williamsburg, parcul tematic colonial restaurat de familia Rockefeller, ci 
Potomac Mills, un centru comercial cu o suprafaţă de șaizeci și unu de 
hectare. 

Mall-urile comerciale și supermarketurile americane sunt veritabile 
palate ale consumerismului — vaste labirinturi de magazine și restaurante. 
Înconjurate de parcări uriașe, pline de mărfuri scumpe aduse din lumea 
întreagă, mall-urile își atrag clienţii cu strălucire și fast. În comunităţile 
suburbane (numite acum „orașe mărginașe”), se obișnuiește ca școlile să 


organizeze petreceri și seri de dans în mall-urile comerciale; locul este 
curat, sigur și păzit de firme de securitate particulare, care se dovedesc mult 
mai tolerante decât poliţia finanțată din fonduri publice. 

Ultimul răcnet al comodităţii în domeniul cumpărăturilor este, desigur, 
Internetul, care ia rapid locul comenzilor prin poştă. Într-o vreme, Sears 
Roebuck vindea până și case prin comenzi poștale, multe dintre ele fiind 
solide și locuibile timp de nouăzeci de ani. Astăzi, sute de cataloage frumos 
colorate oferă în continuare orice produs îţi poţi imagina (plus unele pe care 
nu ţi le poţi imagina) pentru a fi achiziționate prin comandă poștală. Dar 
Internetul interactiv este mult mai rapid și mai distractiv de utilizat. 
Numeroși americani se conectează pentru orice: pentru a investi bani, a 
învăţa să conducă mașina, a-și găsi dragostea sau a-și procura un dispozitiv 
antigândaci cu ultrasunete. 

Aceeași strategie este aplicată pentru diverse alte obiective, inclusiv 
găsirea unui partener de viață. Există zeci de site-uri de întâlniri, pentru cele 
mai variate grupuri sociale, inclusiv persoane divorţate, evrei, homosexuali 
sau proprietari de câini. Nu este deloc neobișnuit pentru un american să 
recunoască faptul că și-a întâlnit partenerul online. Într-adevăr, peţitul 
online are un avantaj, deoarece personalitatea devine mai importantă decât 
înfățișarea. 


Obiceiuri și tradiţii 


Sărbători 


Ţară laică fiind, Statele Unite au anumite probleme cu sărbătorile, 
deoarece zilele sfinților și celelalte sărbători religioase sunt ca și inexistente 
pentru calendarul public. Şi totuși, celebrările culturale tradiționale au în 
principal un caracter religios. Ce ar putea face o naţiune nonsectară în acest 
caz? 

Pentru a soluţiona problema, americanii își celebrează sărbătorile 
într-un sistem pe două niveluri. Primul cuprinde sărbătorile oficiale, în 
primul rând patriotice, care comemorează personalităţi sau evenimente laice 
importante. Majoritatea sunt celebrate în lunea cea mai apropiată de data 
oficială, pentru a oferi trândavilor din birouri un weekend de trei zile. 
Băncile și celelalte afaceri sunt închise, poșta nu funcţionează, iar 
instituţiile publice nu lucrează. Magazinele sunt însă deschise. În America, 
magazinele sunt totdeauna deschise, cu excepţia zilei de Crăciun. 

Cel de-al doilea nivel al sărbătorilor cuprinde toate celebrările care nu 
au legătură cu autorităţile sau cu religia și în multe cazuri au un caracter 
complet regional. Printre ele se numără Cinco de Mayo (5 mai, o sărbătoare 
hispanică), Mardi Gras (parade și petreceri în New Orleans și în alte orașe 
din Sud), 1 Mai (dansuri populare în zori în unele orașe), ziua Sf. Patrick, 
Halloween, Kwanzaa, 10 iunie (zi care marchează eliberarea sclavilor în 
1865) și Parada Homosexualilor. 

În mod oficial, majoritatea sărbătorilor laice sunt marcate doar prin 
parade, discursuri și reduceri de prețuri în magazinele universale, anunţate 
cu surle și trâmbiţe. Dar în calendarul ritualurilor americane, cele trei zile 
libere naţionale din perioada verii — Ziua Rememorării, Ziua Independenţei 
(4 Iulie) și Ziua Muncii — sunt consacrate grătarelor și picnicurilor în aer 
liber. Pe întregul cuprins al ţării, oamenii își scot de la naftalină grătarele, 
desfac pachete cu crenvurști pentru copii și tăvi întregi cu fripturi de pui, 
porc și vită pentru adulți, îndeasă grămezi de cărbuni în lichide inflamabile 
urât-mirositoare și trec la treabă, frigând carnea, poluând aerul și 
punându-și stomacul la grea încercare. Grătarele în curtea din spate a casei 


sunt populare pe întreaga durată a verii, desigur, dar în aceste trei zile ele 
devin obligatorii. 

Accesele domestice de piromanie culinară manifestate pe 4 Iulie sunt 
urmate de cele pirotehnice ale oficialităților locale. Fiecare municipalitate 
organizează cele mai exuberante focuri de artificii pe care și le poate 
permite, iar multe familii aprind și ele petarde și artificii. Cum legile 
privind materialele pirotehnice variază de la un stat la altul, contrabanda 
este în floare, dinspre statele cu reglementări mai puţin severe spre cele ce 
pun un accent mai puternic pe siguranţa publică. 

Populaţia respectă de asemenea circa alte zece sărbători neoficiale, care 
celebrează diverse aspecte ale religiei și culturii populare și care sunt 
promovate de industria bunurilor de consum, a felicitărilor și cărților 
poștale și de afacerile cu flori. Sărbătorile mai puţin importante sunt Ziua 
Naţională a Secretarelor, Ziua Bunicilor și Ziua cea mai Dulce, instituită de 
angajaţii unei fabrici de dulciuri din Chicago în anii treizeci, care au decis 
să distribuie bomboane și daruri orfanilor și bolnavilor din oraș; sărbătoarea 
poartă acest nume deoarece iniţiativa stârnea exclamaţii de genul „Ooo, ce 
gest dulce!” 

Sărbătorile de rang superior acoperă tematici dintre cele mai variate. 
Ziua Sfântului Patrick îi transformă pe toţi americanii în irlandezi onorifici 
și totul se îmbracă în verde, chiar și obiectele care nu pot avea în mod 
normal această culoare. Barurile servesc bere verde, brutăriile coc covrigi 
verzi, iar oficialitățile din Chicago fac exces de zel și vopsesc apele 
fluviului în verde. 

Tradiţia cere de asemenea ca de ziua Sfântului Patrick fiecare să bea cel 
puțin un pahar de băutură alcoolică într-un bar irlandez, iar în ziua 
respectivă toate barurile devin peste noapte irlandeze, la fel ca toți 
muzicienii. Alcoolicii de încredere ai naţiunii numesc seara de Sfântul 
Patrick „seara amatorilor”. 

Puţine sărbători au marcat atât de puternic sufletul și psihicul american 
cum a făcut-o cea de Halloween (care a devenit a doua în topul celor mai 
profitabile sărbători americane, după Crăciun). Unele dintre trăsăturile de 
caracter distinctive ale americanilor —  exhibiționismul, extremismul 
religios, paranoia și lăcomia — se îmbină de Halloween pentru a celebra, a 
protesta și a face profit. Adulții și copiii deopotrivă se costumează, adesea 
chiar și la locul de muncă (pasagerii curselor aeriene pot constata că 
însoțitoarele de zbor sunt deghizate în vrăjitoare sau zâne). Părinţii 


conservatori din punct de vedere religios încearcă în fiecare an să interzică 
dovlecii și costumele de fantome în școli fiindcă, susţin ei, îi învaţă pe copii 
să-l venereze pe Satana. lar cum părinţii sunt tot mai temători să-și lase 
copiii să iasă din casă seara, mersul tipic din ușă-n ușă cu „ne daţi ori nu ne 
dați” (sintagma folosită pentru „dacă nu-mi dai dulciuri, îţi înșir hârtie 
igienică pe tot gardul viu”) tinde în prezent să se transforme în petreceri 
organizate acasă. 

Seara Anului Nou marchează o umilire de grad superior: dacă ești 
singur, devine esenţial ca în această primă și cea mai importantă noapte a 
anului să-ți găsești un partener. A fi singur de Revelion reprezintă dovada 
certă a caracterului indezirabil din punct de vedere social și sexual al 
persoanei în cauză. 

Pe Coasta de Est a Statelor Unite, celebrările gravitează în jurul 
evenimentelor televizate din Times Square, New York — cele care stabilesc 
cu exactitate momentul în care sosește Anul Nou. Dar cum Statele Unite se 
întind pe șase zone orare, Revelionul le străbate în salturi de câte o oră, iar 
când locuitorii din Hawaii ajung să întâmpine Anul Nou, cei din restul ţării 
dorm deja duși. 


Reuniuni familiale 


Ziua Recunoștinței, sărbătorită în a patra zi de joi din noiembrie, este 
prilejul cu care rudele se adună de pe tot cuprinsul țării și se reunesc în jurul 
mesei, la o cină festivă în familie. Copiii ajunși la vârsta maturității iau în 
piept cea mai aglomerată perioadă a călătoriilor pentru a reveni la cuibul 
părintesc, unde mănâncă prea mult, beau prea mult și reiau vechile dispute 
ca și cum n-ar fi plecat niciodată de acasă. 

Masa tradiţională are în centru curcanul fript, umplut cu salvie și pesmet 
și garnisit cu cartofi dulci din belșug, nalbe, piure de cartofi și sos, cartofi 
copti, cartofi gratinaţi, dovleac copt, salată în aspic, salată verde, roșii 
înăbușite, fasole verde conservată, ceapă sotată, varză de Bruxelles, 
mămăligă, chifle, sos de afine, ţelină, măsline, plăcintă cu dovleac, plăcintă 
cu mere, plăcintă cu carne, budincă indiană și îngheţată. Scopul urmărit este 
acela de a mânca atât de mult, încât nimeni să nu se mai poată mișca, și 
apoi toată lumea să se uite la fotbal, la televizor. 

În această zi, tradiţia cere să-ţi pleci fruntea și să aduci mulţumiri pentru 
numeroasele binecuvântări ale vieţii. Majoritatea americanilor, însă, 


mulțumesc în tăcere pentru faptul că nu sunt nevoiţi să înfulece atât de mult 
decât o singură dată pe an. 


Petreceri cu daruri 


În America, orice schimbare de statut — aniversare, pensionare, 
căsătorie, nașterea unui copil — impune o anume celebrare. Mireselor și 
tinerelor însărcinate le este oferit un așa-numit shower — „duș”: o petrecere 
la care oaspeţii revarsă asupra lor o ploaie de cadouri. Tradițional, acestea 
sunt evenimente cu participare feminină, dar bărbaţii încep să-și afirme și ei 
dreptul de a lua parte la distracţie. În funcţie de ocazie, darurile variază de 
la obiecte de strictă utilitate (prosoape, o tigaie), la cele neobișnuite (o 
drumeţie) sau chiar dubioase (un masaj cu uleiuri și chiloţei comestibili). 


Mai mare, mai bun 


Americanii abia dacă dau atenţie sistemului metric, în caz că știu de 
existența lui, continuând să cuantifice totul cu ajutorul unităţilor de măsură 
pe care le folosesc încă dinainte de Revoluţia Franceză. 

Unele sunt mai importante însă decât altele și au la bază unităţi 
neîntâlnite probabil în tabelele de conversie standard — de exemplu: 

Prăjitorul de pâine. La sfârșitul secolului XX, prăjitorul de pâine a 
înlocuit cutia de pâine atât ca echipament de bucătărie, cât și ca unitate 
standard de volum, adesea în contexte umoristice. („Am fost atacați de 
țânțari mari cât prăjitoarele de pâine.”) 

Terenul de fotbal. Un teren obișnuit de fotbal american măsoară 100 de 
yarzi lungime și 160 de picioare lățime (91 x 48 metri). Orice zonă întinsă 
de teren plat, cum ar fi puntea unui portavion, cantitatea de hârtie necesară 
pentru a tipări San Francisco Examiner sau parcarea de la Mall of America, 
este descrisă ca fiind „mare cât n terenuri de fotbal”. 

Minutul newyorkez. Totul se petrece mai rapid în New York City, 
inclusiv scurgerea timpului. Un minut newyorkez are, prin urmare, mai 
puţin de șaizeci de secunde, fiind de fapt aproape instantaneu: „Aș ieși cu 
Brad Pitt într-un minut newyorkez!” 

Indicele de confort termic. Nemulțumindu-se să măsoare temperatura 
aerului cu ajutorul unui sistem demodat, americanii au inventat indicele de 
confort termic, care iarna combină temperatura în grade Fahrenheit cu 


viteza vântului, obţinând astfel o valoare mult mai impresionantă. Spre 
exemplu, când o temperatură de 32 grade Fahrenheit (0 grade Celsius) se 
combină cu un vânt de 10 mile (16 kilometri) pe oră, indicele de confort 
termic scade la 20 grade Fahrenheit (minus 6 grade Celsius) — o valoare cu 
o sonoritate mult mai îngheţată, care îi face pe cei ce se aventurează afară să 
se simtă temerari și căliți. Vara, indicele de confort termic combină 
temperatura cu umiditatea, pentru a dovedi că noul aparat de aer condiţionat 
cumpărat vara trecută și-a meritat banii. 

Moneda. Monedele și bancnotele americane par a fi fost special 
concepute pentru a-i deruta pe cetăţenii celorlalte țări. Între monede se 
regăsesc penny, nickel, dime, quarter și dollar, niciuna dintre ele neavând 
inscripționată valoarea ei reală în cenți. Bancnotele au o nuanţă palidă de 
verde şi portretul unui preşedinte de mult răposat. În consecință, bancnota 
de 10 dolari seamănă bine cu cea de 1 dolar, dar și cu cea de 100 de dolari. 
Cea mai răspândită bancnotă în circulație este hârtia de 20 de dolari, 
supranumită „Jackson”, după președintele al cărui portret apare pe ea. 
Bancnotele de valori mai mari există pe piață în număr redus, într-o 
încercare deliberată de a face ca tranzacţiile cu sume mari să fie cât mai 
vizibile și mai dificile. Deși moneda a fost reproiectată astfel încât să se 
evite falsificările, fiind introduse nuanțe palide, culoarea bancnotelor a 
rămas verde. 

Confuzia nu-i afectează însă pe americanii obișnuiți, care oricum nu 
plătesc niciodată cu bani lichizi și folosesc carduri de credit pentru orice 
cumpărătură mai scumpă decât o cola. 


Sănătate și igienă 


Francezii își fac griji pentru sănătatea ficatului. Germanii sunt 
preocupaţi de capacităţile lor de excreţie. Americanii se îngrijorează pentru 
părul lor. Pentru părul de pe cap, mai bine zis. Femeile își îndepărtează 
orice altă pilozitate corporală, inclusiv firișoarele care se ițesc în zona 
numită cu un șarmant eufemism „linia bikinilor”. Când au fost întrebaţi, în 
cadrul unui sondaj, ce remarcă în primul rând la un potenţial partener, 
americanii — bărbaţi și femei deopotrivă — au răspuns „părul”. A avea un păr 
frumos este mai important decât o diplomă de colegiu sau o familie fericită. 

Micile magazine americane sunt pline de produse pentru îngrijirea 
părului:  șampoane, balsamuri, creme de curăţare, spay-uri pentru 
descurcare, vopsele, geluri de modelare, spume de fixare, lacuri pentru 
strălucire, produse de întins și de ondulat. În consecință, părul americanului 
obișnuit conţine în el mai multe chimicale decât un întreg laborator. Fiecare 
femeie în Statele Unite are acasă cel puţin un uscător de păr, de obicei 
însoțit de un fier de ondulat și de bigudiuri electrice, ca să nu mai pomenim 
de perii pentru modelare, perii pentru netezire, piepteni, agrafe, clame, 
elastice și alte asemenea decoraţiuni. Bărbaţii au și ei uscătoare de păr și, 
dacă suferă de calviţie, folosesc stimulatoare de creștere, cumpără peruci, 
își fac transplant de foliculi din zonele bogate ale pielii capului în cele 
golașe, și cheltuie veritabile averi pentru orice le promite un fir de păr în 
plus. 

Părul constituie o declaraţie personală și deopotrivă politică. În anii 
șaizeci, stilul afro reprezenta un simbol al independenţei în rândurile 
populaţiei afro-americane. Soldaţii armatei americane își rad capul atunci 
când se înrolează, fiind porecliţi, în consecință, „cap de borcan”. Părul 
bogat este un însemn al feminităţii și denotă adesea clasa socială și originea 
regională. Cea mai teribilă criză prin care poate trece un american este „o zi 
cu părul nearanjat”. 

Hillary Clinton a devenit celebră când și-a schimbat coafura după ce a 
devenit Primă Doamnă; când a obţinut postul de senator, și-a schimbat-o 
din nou. Președintele Clinton însuși a făcut senzaţie în presă când s-a tuns — 
zice-se plătind patru sute de dolari — în avionul său ce decola de pe pista 
aeroportului din Los Angeles. Reacţia ironică pe care a stârnit-o această 


știre cam sună a struguri acri: orice american și-ar dori o tunsoare de patru 
sute de dolari. 


Dureri cardiace 


Inima este un organ uluitor: bate de peste treizeci de milioane de ori pe 
săptămână, pompând sângele încărcat cu oxigen vital în întregul organism, 
fără a obosi și fără a-și lua niciodată o zi liberă. Este un mușchi tipic 
american. 

Supușii Unchiului Sam sunt foarte conștienți de inimile lor. Boala 
cardiacă este un ucigaș de temut și nu există american care, la un anumit 
nivel, să nu știe acest lucru. Americanii se tem teribil de cancer, dar 
infarctul îi sperie și mai mult. Cei preocupaţi de sănătatea lor evită 
activităţile ce pot favoriza bolile cardiace, precum fumatul și mâncărurile 
grase, angajându-se cu religiozitate în programe viguroase de exerciţii 
fizice. Dacă nu au încotro, nu merg nicio sută de metri pe jos, dar imediat ce 
se ivesc zorii, cârduri de amatori de jogging se revarsă pe străzi, iar sălile de 
sport și cluburile de sănătate împestrițează peisajul marilor orașe. 

Preocuparea pentru sănătatea inimii este în mare parte un fenomen 
masculin. „O să fac atac de inimă din cauza ta!” strigă un tată exasperat la 
fiica lui adolescentă, văzând-o cum pleacă de acasă doar cu echivalentul a 
două batistuţe și un șnuruleţ auriu pe corp. Pentru unii bărbaţi, teama de 
infarct este un stimulent al fidelității. Uneori mai auzi despre un celebru 
personaj public care a suferit un atac de cord în vreme ce se afla în 
compania unei doamne, alta decât soția lui. Publicitatea iscată astfel face 
minuni pentru căsniciile americane. 

Nu toți americanii au renunțat la fumat, la mâncarea nesănătoasă, și nu 
toți fac mișcare, dar știu că așa ar trebui să procedeze. lar dovezile care 
arată că un pahar de vin roșu pe zi previne infarctul oferă oamenilor 
imboldul necesar pentru a-și îmbunătăţi starea de sănătate. 


Medici și îngrijiri medicale 

Unul dintre motivele pentru care americanii sunt obsedaţi de păstrarea 
sănătății este acela că e mult mai ieftină decât îmbolnăvirea. Serviciile 
medicale americane sunt cele mai bune la care poţi avea acces, numai că 
trebuie mulți bani pentru a avea acces la ele. Sistemul de sănătate include o 


extraordinară varietate de servicii publice și private, decontate de o 
sumedenie de programe de asigurare particulare și guvernamentale, care de 
obicei acoperă în parte costul tratamentului — dar în niciun caz în totalitate. 
Dovada unei asigurări încheiate este esențială pentru a beneficia de îngrijiri 
într-un spital particular și chiar și un bolnav asigurat poate primi o factură 
pentru 20%, dacă nu mai mult, din costul (semnificativ) al tratamentului. 
Rezultatul este acela că, pentru mulți americani, boala poate fi un drum 
sigur către faliment. 

Parţial, costurile uriașe ale sistemului de sănătate american sunt 
determinate de riscul proceselor în justiție. Un medic care aduce pe lume un 
bebeluș cu probleme, spre exemplu, poate fi considerat răspunzător, fiind 
obligat să plătească milioane de dolari pentru îngrijirea, pe viaţă, a 
respectivului copil. Asigurarea de malpraxis poate spori cu șapte sute de 
dolari costul unei nașteri normale în spital, și cu mult mai mult în cazul în 
care apar complicaţii. Cea mai des adresată întrebare de ordin medical este 
„La ce firmă sunteţi asigurat?” și rostirea ei pune în mișcare un torent de 
formulare și documente, care adesea necesită luni de zile și numeroase 
apeluri telefonice pentru a fi rezolvate. Un pacient care nu poate plăti este 
încredinţat unei agenţii de recuperare a datoriilor, ca orice alt pungaș. 

Americanii îi tratează pe medici cu un straniu amestec de venerație, 
respect, cinism și dispreţ. Există o sumedenie de anecdote ce reflectă 
această perspectivă. lată un exemplu: Sfântul Petru primește un nou-venit la 
porţile raiului, când un Ferrari roșu, condus de un bătrânel bărbos cu pălărie 
de tweed, ţâșnește pe lângă ei și intră în paradis la viteză maximă. „Cine 
era?” întreabă nou-venitul. „Oh, răspunde Sfântul Petru, e doar Dumnezeu. 
Se crede medic.” 


Păr și miros corporal 


O fi chica bogată o cerinţă vitală pentru statutul social al americanilor, 
dar părul corporal în exces este un veritabil tabu, în special în rândul 
femeilor. Doamnele își rad părul de pe picioare și de la subsuoară, fiind 
convinse că orice femeie cu picioare păroase e o lesbiană pornită să distrugă 
modul de viață american. 

Mirosul corpului uman, pe de altă parte, este considerat respingător. 
Americanilor le plac miresmele plăcute și toarnă din belșug parfum pe ei 
înșiși și pe bunurile lor personale. Își dau cu deodorant la subsuoară (pe 


care o numesc, delicat, subraţ), pulverizează în casă spray-uri de 
împrospătare a aerului, își agaţă la oglinda retrovizoare a mașinii uriașe 
odorizante în formă de zaruri pufoase îmblănite și își tapetează baia cu 
hârtie igienică parfumată. 


Dulăpiorul din baie 


Dacă cineva are ceva de ascuns, în niciun caz nu va folosi pentru asta 
dulăpiorul din baie. Musafirii care intră să se spele pe mâini au obiceiul de a 
deschide ușa și a arunca o privire înăuntru. O doamnă a găsit o modalitate 
ingenioasă de a-i pedepsi pe oaspeţii curioși: umple dulăpiorul din baie cu 
bile de sticlă, care cad cu zgomot în chiuvetă atunci când cineva deschide 
ușa. 

lată ce puteţi găsi în dulapul din baie al unui american: 


Deodorant, fiindcă americanii nu doar că transpiră mai mult decât 
europenii (e cald în Statele Unite, cu temperaturi de 330C sau mai mult 
vara), ci sunt și mai preocupaţi de mirosul de transpiraţie. 


Antiacide, fiindcă indigestia face parte din modul de viață american 
(deci și din cura de slăbire). 


Medicamente pentru alergie, dureri de cap și sinuzită, mai ales în 
perioadele în care aerul e plin de polen. 


Tranchilizante și antidepresive, pentru a diminua stresul faptului de a fi 
american. 


Cultură 


Cultura populară americană este, de fapt, cea mai populară cultură 
populară inventată vreodată. Episoade dublate din Totul despre sex și 
Familia Simpson rulează în ţări ca Brazilia și China, iar restaurantele 
McDonald's sunt întâlnite în aproape toate capitalele lumii, din Azerbaidjan 
până în Zimbabwe. 

În Statele Unite există așa-numitele arte frumoase, dar, pentru a rezista 
pe piaţă, sunt adesea finanţate din plin de autorități și de fundaţiile de 
caritate. Tonul predominant al culturii americane este cel popular, de la 
filme cu gangsteri și împușcături până la concerte rock și derbiuri de 
demolări. Cum nu exista o infrastructură când au venit ei în America, 
imigranții și-au creat o cultură proprie. A rezultat astfel un divertisment „pe 
măsura tuturor”, un gen pe care nimeni să nu fie nevoit să se străduiască 
prea tare pentru a-l înțelege. Sam Goldwyn, titanul lumii cinematografice, a 
spus la un moment dat: „Nimeni nu a ajuns vreodată falit fiindcă a 
subestimat gustul publicului american.” Ca un veritabil far al democraţiei, 
Statele Unite produc cultură din popor, creată de popor și pentru popor — 
pentru tot poporul și pentru toate popoarele lumii. 

La fel ca regele Canut”, autorităţile celorlalte state încearcă din când în 
când să zăgăzuiască fluxul crescând al influenţei culturale americane și, la 
fel ca bietul suveran sus-amintit, eșuează de fiecare dată. Valul mareic uriaș 
reprezentat de cultura populară americană mătură totul în calea lui. 


Televiziune, nu viaţă reală 


Televiziunea exercită cea mai puternică influenţă culturală asupra vieţii 
americanilor, fiind considerată aproape unanim ca numitor comun al 
societății. Numărul gospodăriilor care au un televizor este mai mare decât al 
celor dotate cu instalaţii sanitare, iar elevii de liceu petrec în medie mai 
mult timp în faţa micului ecran decât în clasă. 

Televiziunea definește o realitate proprie; evenimentele despre care nu 
se pomeneşte la televizor nu s-au întâmplat, iar cele care nu se petrec decât 
pe micul ecran (cum ar fi căsătoria sau decesul unui personaj de film) 
provoacă adevărate mișcări naţionale, înregistrând audienţe-record. 


Emisiunile din timpul zilei sunt în general telenovele a căror intrigă se 
axează pe infidelități maritale și crize medicale, și talk-show-uri în care 
moderatorii îi îmboldesc pe invitați să dezvăluie detalii personale pe care 
niciun om cu scaun la cap nu le-ar face publice. Producțiile dramatice și 
filmele polițiste domină programele de seară — astfel încât, înainte de a 
împlini vârsta de optsprezece ani, tinerii americani vor fi vizionat deja peste 
șaisprezece mii de crime televizate. 

Pasiunea americanilor pentru cumpărături și pentru a căpăta diverse 
obiecte pe gratis atinge culmi frenetice odată cu jocurile și concursurile 
televizate. Un alt tip de program nelipsit este emisiunea de investigație 
criminalistă, care se axează pe subiecte șocante, de tipul hoţilor de cadavre, 
al afacerilor cu droguri și al prostituţiei masculine juvenile. La toate acestea 
s-a mai adăugat un gen: emisiunile în care echipa de filmare urmărește pas 
cu pas poliţia în acţiune vreme de o seară și filmează operarea arestărilor. 

Televiziunea a atins o culme odată cu apariţia transmisiei prin cablu și 
satelit, care ne permite să alegem dintre sute de canale, printre care și unele 
ridicol de specializate, precum The Weather Channel, douăzeci și patru de 
ore pe zi de barometrie și prognoze de precipitaţii; Music Television (MTV) 
și echivalentele sale de muzică soul și country; C-Span, care transmite 
lucrările Congresului, având de asemenea o largă întrebuințare ca somnifer; 
sau Court TV, ce permite telespectatorilor să strige indignaţi la judecător așa 
cum urlă spectatorii la arbitru pe stadion. 


11 Membru al familiei regale daneze care, în anul 1015, debarcă în Anglia în fruntea unei 
cete de danezi și de norvegieni, devenind un an mai târziu regele Angliei; va pune bazele primei 
armate de profesioniști, menită să lupte împotriva seniorilor feudali (n. tr.). 


Mâncare și băutură 


Eşti ceea ce mănânci 


Americanii abordează fiecare masă conștienți că ceea ce mănâncă ori le 
face rău, ori — și mai grav — îi îngrașă. Mâncarea contribuie la apariţia 
bolilor, în special a temutelor afecțiuni cardiace, și niciodată nu poți ști care 
înghiţitură se va dovedi fatală. 

Printre felurile suspecte se numără costițele fripte („infarct la tavă”) și 
orice aliment bogat în grăsimi și colesterol, cu ridicat conţinut caloric și 
sărac în fibre, ca zahărul, untul, brânza, îngheţata, pâinea albă sau orice 
prăjeală. Consumul de hotdog, un soi de sine qua non american, a fost 
corelat cu apariţia leucemiei la copii. Nici chiar spanacul și sfecla nu sunt 
scoase din cauză, din cauza concentraţiei mari de acid oxalic, acesta fiind 
dăunător în cantităţi mari. În nesfârșita bătălie a americanilor pentru tinereţe 
perpetuă, sănătate excelentă și siluetă atrăgătoare, mâncarea se află în prima 
linie a frontului, iar aroma constituie prima sa victimă. 

Obsesia alimentară a americanilor este susținută de o aparent infinită 
serie de studii științifice care demonstrează caracterul integral sau toxic al 
diverselor mâncăruri. Faptul că aceste studii sunt aproape de fiecare dată 
finanţate de un anumit grup de interese cu un obiectiv bine stabilit nu pare a 
da nimănui de gândit. Spre exemplu, atunci când un studiu a constatat că 
ingerarea unor cantități masive de tărâțe de ovăz reduce colesterolul și deci 
poate preveni atacurile cardiace, preţul ovăzului a explodat, iar 
supermarketurile americane au fost imediat inundate de produse cu conţinut 
mare de tărâțe de ovăz, printre care acadele și bere cu aceste tărâţe 
minunate. 

Americanii preocupaţi de starea lor de sănătate sunt gata să mănânce 
orice produs, oricât de neplăcut sau de lipsit de gust ar fi, atât timp cât au 
impresia că îi va menţine sănătoși sau îi va ajuta să slăbească. 

Restaurantele folosesc pe meniuri simboluri speciale, pentru a indica 
acele feluri care sunt „sănătoase pentru inimă” (cu conţinut scăzut de 
colesterol și grăsimi saturate) sau „ușoare” (un termen nedefinit, care 
implică, dar nu în mod necesar, un conţinut caloric sau de grăsimi redus). 


Supermarketurile au rafturi separate de produse cu mențiunea „conţinut 
de sare scăzut”, „conţinut caloric scăzut”, „dietetic”, „fără colesterol” sau 
„imitaţie”. (O etichetă de tip „aromă redusă” ar fi inutilă.) Americanii 
cumpără fâșiuţe uniforme de „șuncă” extrudată din boabe de soia, imitații 
de ouă lichide în cutii de plastic, brânză fără grăsimi care seamănă la gust 
cu adidașii reciclaţi, băuturi răcoritoare carbonatate aromatizate cu 
chimicale al căror nume nici nu-l pot pronunţa, și pâine cu conţinut ridicat 
de fibre, îmbogăţită cu pulpă de celuloză. 

Alimentele interzise, îndeosebi ciocolata, stârnesc în sufletul 
americanilor același fior ilicit pe care alte culturi îl rezervă sexului. La 
fiecare înghițitură de cremă de ciocolată sau prăjitură cu frișcă, ei sunt 
străbătuți de un delicios tremur de vinovăţie. Deserturile opulente, 
„păcătoase”, au nume sinistre, precum „Checul diavolului”, „Nebunie de 
ciocolată” sau „Ciocolată până la moarte”. Până la urmă, aceste apelative nu 
fac decât să traducă ceea ce știe orice american: mâncatul poate dăuna grav 
sănătății. 


Mic dejun american 


Micul dejun deţine un loc de frunte în regimul alimentar american. 
Restaurantele afișează anunţuri de genul „Micul dejun servit până la ora 
11.00” sau, în cazul celor cu program non-stop, „Micul dejun 24 de ore pe 
zi”. Felurile de mâncare obișnuite la masa de dimineaţă, în funcţie de 
regiune, includ cereale cu lapte, cafea, șuncă, păsat de ovăz, salam, costiţă, 
ouă, scrapple (preparat din bucăţi de porc nepotrivite pentru salam), cafea, 
biscuiţi, cartofi prăjiţi, pâine prăjită, sirop de arțar, cafea, vafe, carne de vită 
conservată, clătite, cafea și terci de mălai. 

Terciul de mălai este un fel de mâncare american prin excelenţă. Este 
preparat din mălai înmuiat în apă și tratat cu leșie pentru a îndepărta cu 
certitudine științifică orice urmă de culoare și aromă. Ierciul arată ca un 
păsat de ovăz alb, cu cocoloașe și are chiar mai puţin gust decât tapetul de 
perete — dacă nu este dres din belșug cu unt, sare și zeamă de carne 
(îndeosebi preparată din resturile rămase de la prăjirea cărnii și cafea). 
Locuitorii din Sud se dau în vânt după acest terci. Cei din Nord cred că el 
constituie motivul pentru care sudiștii au pierdut Războiul Civil. Pornind de 
undeva din Maryland, o linie invizibilă desparte ţara: deasupra ei, terciul de 


mălai e considerat impropriu pentru consumul uman, iar sub ea e privit ca 
fiind esenţial pentru supravieţuire. 


Restaurante 


Restaurantele din Statele Unite variază de la cele informale, unde 
sunteți întrebat „Salut, ce-ţi dau?”, până la localurile cu ștaif, în care 
chelnerul vi se adresează cu „Bună ziua, eu sunt Alan și voi fi chelnerul 
dumneavoastră în această seară. Să vă prezint meniul special al serii?” 
Uneori, chelnerul sau chelnerița se așază lângă dumneavoastră vreme de 
câteva minute, pentru a discuta subtilitățile meniului. 

În restaurantele informale, americanilor le place servirea agresivă. 
Unele restaurante sunt recunoscute pentru grosolănia chelnerilor și a 
chelnerițelor, care își folosesc manierele detestabile pentru a atrage clienţi 
masochiști cu duiumul. Unele dintre cele mai bune și mai ieftine restaurante 
din ţară sunt cele mici, independente, administrate de imigranții recent 
sosiți în State. Cambodgieni, chinezi, salvadorieni, japonezi și etiopieni, toți 
contribuie cu bucatele lor tradiţionale la ghiveciul culinar american, și așa 
destul de bogat. Acest creuzet uriaș produce câteodată combinaţii ciudate, 
cum ar fi restaurantele cubano-vietnameze, mexicano-italiene sau 
maghiaro-puerto-ricane. 

Dar localurile cu adevărat tipice pentru Statele Unite sunt cele care nu 
oferă clienţilor niciun serviciu suplimentar. În 1954, întreprinzătorul Ray 
Kroc a cumpărat drepturile de utilizare a standului de hamburgeri al fraților 
McDonald din San Bernardino, California, și a început să vândă francize. 
Astăzi există peste treizeci de mii de localuri McDonald's în mai bine de o 
sută de țări, care servesc cincizeci și două de milioane de porţii zilnic. 

Reţeta succesului marca McDonald's este simplă: un meniu restrâns de 
preparate populare, în principal hamburgeri, cartofi prăjiți și milkshake, 
minimizarea costurilor de operare defalcând prepararea în operaţiuni 
rutiniere bine delimitate, folosind veselă de unică folosință pentru a elimina 
costurile cu spălarea ei, fixând un preţ accesibil și menţinând un strict 
control al calităţii. 

Astfel, mâncarea este prin excelenţă predictibilă. Şi fiindcă un Big Mac 
cumpărat în Boston nu se deosebește prin nimic de cel achiziționat la 
Bangkok, acest lucru le permite americanilor aflaţi departe de ţară să se 
rezume la ceea ce le este familiar. Produsele McDonald's sunt atât de 


standardizate, încât revista londoneză The Economist publică un Index Big 
Mac anual, pentru a ilustra puterea de cumpărare relativă a diverselor 
monede. 


Alcool 


Cantitatea de alcool consumată de americani a scăzut constant în 
ultimele decenii. În medie, un american consumă 9 litri de băuturi alcoolice 
anual. Pentru comparaţie, volumul de băuturi răcoritoare consumat este de 
245 de litri de persoană pe an. 

În aproape toată ţara (excepţie făcând statul Utah, locuit în mare măsură 
de abstinenții mormoni), este perfect legal și acceptabil să bei ceva. Când și 
unde o faci — iată o cu totul altă problemă, fiindcă vânzarea și consumul de 
alcool sunt reglementate individual, la nivel de stat, comitat și oraș. În unele 
state, poți veni cu mașina până în dreptul unei ferestre, de unde poţi 
cumpăra bere, chiar dacă este ilegal să bei în mașină. În altele, magazinele 
de profil riguros reglementate și păzite sunt deschise numai în timpul orelor 
de lucru ale funcţionarilor și oferă un sortiment redus de produse. 

Berea americană tradițională diferă de cea pe care o bea restul lumii. 
Unul dintre motive este clima: în Statele Unite, berea este în general 
preparată pentru a fi băută în cantităţi uriașe, în timp ce vizionezi un 
eveniment sportiv, la temperaturi de peste 320C. Prin urmare, sunt necesare 
un conţinut ridicat de apă pentru a favoriza transpiraţia și o temperatură de 
servire foarte scăzută, menită să evite insolaţia. Păcat că, fiind atât de rece, 
berii americane îi piere și bruma de gust pe care o avea. 

Berea „ușoară” — „lite” — este un produs în care preocupările dietetice și 
cele de siguranță se îmbină armonios. Are conţinut caloric redus, 
concentrație alcoolică scăzută și (o reușită cu adevărat uimitoare) o aromă 
chiar mai slabă decât berea obișnuită. 

Berea de rădăcini — root beer — nu este alcoolizată, în ciuda numelui. 
Echivalentul american al berii de ghimbir, e aromatizată cu rădăcini de 
dafin american și sarsaparilla. Chiar și americanii recunosc că ai nevoie de 
timp pentru a ajunge să-ţi placă această băutură. 

O veritabilă revoluție a berii s-a produs prin intermediul 
„microberăriilor” — mici fabrici locale, care produc cantități mici de bere 
mai neagră, mai tare, mai gustoasă și mai aromată, amintind de cele 
europene. 


Relaxarea legislației locale în domeniul alcoolului a permis de 
asemenea unor restaurante să-și producă propria bere și aproape fiecare oraș 
cu pretenţii are cel puţin un local de acest tip — o tendință ce încurajează 
experimentările. Aceasta înseamnă că producătorii aventuroși mai dau din 
când în când cu băţul în baltă cu licori precum Berea de Crăciun din afine 
sau Berea de dovleac. Dar, ce naiba, vorbim de America! 


Guvernare și birocraţie 


În America, guvernul seamănă cu o piramidă în trepte. Sus de tot se află 
guvernul federal, care are anumite responsabilități precizate în Constituţie. 
Urmează apoi cele cincizeci de guverne statale, care se ocupă de probleme 
ce nu intră în sarcina celui federal, precum educaţia, reglementările în 
domeniul alcoolului și al înmatriculării automobilelor. Aceste legi pot varia 
considerabil de la un stat la altul, ceea ce duce uneori, de pildă, la afluxuri 
ale cuplurilor spre statul (Nevada) în care divorțul se obţine cel mai ușor. 

Statele sunt împărţite în comitate, la rândul lor formate din orașe și 
municipalități. Numitorul comun este impozitul: unii cetăţeni ai Statelor 
Unite trebuie să plătească taxe orașului, comitatului, statului și guvernului 
federal, și apoi să fie recunoscători că mai pot trăi cu ceea ce le rămâne. 


Singura guvernare cu adevărat bună este cea 
inexistentă 


Americanii sunt iremediabil  nehotărâți în privința autorității 
guvernamentale (pornirea antiguvernamentală a fost cea care a dus la 
desprinderea Coloniilor de Imperiul Britanic). Ei vor ca guvernul să-și vadă 
de treaba lui, dar doresc totodată să-i ajute și să facă mai multe pentru ei. Se 
opun ca fiarele dacă un senator propune o taxă de cinci cenți pe benzină, dar 
sunt fericiți ca rațele în apă când guvernul reasfaltează ieșirea de pe 
autostrada locală. Nu vor ca oficialitățile să afle despre problemele lor 
medicale sau să le aleagă medicul, dar sunt mulțumiți când unchiul care a 
luptat în Coreea este tratat în spital pe gratis fiindcă e veteran de război. 

Multora le-ar plăcea de asemenea ca guvernul să interzică lucrurile pe 
care ei le dezaprobă, dar cum nimeni nu reușește să se pună de acord cu 
privire la care anume sunt aceste lucruri, viaţa merge înainte. 

Din punct de vedere structural, guvernul naţional al Statelor Unite are 
trei ramuri: legislativă, executivă și judecătorească. Ramura legislativă 
bicamerală, numită Congres, este constituită din Camera Reprezentanţilor și 
Senatul. 


Fiecare stat este împărţit în districte electorale, în funcție de populaţie; 
astfel, statul Wyoming, întins ca suprafață, dar puţin populat, are un district 
și un reprezentant, în vreme ce New Jersey, un stat mic, dar dens populat, 
are treisprezece. Reprezentanţii sunt aleși pe doi ani și deservesc un 
„district” anume, pentru care trebuie să câștige o anumită bucată de 
„ciolan” — un număr de proiecte cu finanţare de la guvern, cum ar fi 
autostrăzi, instalaţii militare și altele asemenea. 

Indiferent de populaţie, fiecare stat are dreptul la doi senatori. Şi aceștia 
trebuie să pună slănina în pod, dar nu au obligaţii locale și nu trebuie să-și 
facă griji atât de repede pentru realegerea lor. 

Orice american vă va spune că în Congres sunt numai măgari. Singura 
excepție este reprezentantul lui. Ceilalţi membri ai Legislativului care obțin 
mari proiecte guvernamentale fac „politica de împărţire a ciolanului”. Când 
propriul lor reprezentant face același lucru, se cheamă că își deservește 
alegătorii. 

Președintele conduce ramura executivă: el aprobă și, cel puţin teoretic, 
pune în aplicare legile adoptate de Legislativ. În practică, președintele și 
Congresul își petrec cea mai mare parte a timpului tunând și fulgerând că 
lucrurile s-ar rezolva foarte ușor dacă celălalt n-ar fi atât de încăpățânat. 

Ramura judecătorească, reprezentată de Curtea Supremă, are autoritatea 
definitivă asupra modului în care sunt aplicate legile. Astfel, dacă 
președintele și Congresul adoptă o lege care încalcă prevederile 
Constituţiei, Curtea Supremă o poate invalida. (Un exemplu notabil a fost 
cazul Roe versus Wade, care a modificat considerabil legile americane 
antiavort.) 

Sămânţa de geniu a întregului sistem guvernamental american este 
faptul că e atât de complex și de greoi, încât cu greu izbutește să realizeze 
într-adevăr ceva. Membrii lui aleg o idee proastă, o dezbat pe toate feţele, 
organizează o convenţie, inițiază un vot într-una dintre Camere, revizuiesc 
moţiunea în cealaltă, mai organizează o convenţie, susțin propunerea în 
comitet și apoi o votează în plenul celor două Camere. În eventualitatea 
improbabilă că o lege anume chiar este adoptată, președintele se poate 
opune și o poate retrimite Congresului. Acesta din urmă poate 
contrabalansa veto-ul prezidenţial cu o majoritate de două treimi (deși acest 
lucru se întâmplă rar). Și chiar dacă propunerea devine lege, grupurile care 
au de suferit de pe urma ei pot identifica un precedent și o pot trimite la 


Curtea Supremă, care are puterea de a invalida legile pe care le consideră 
anticonstituționale. 

Partea bună este că, sistemul fiind atât de greoi, reformele iniţiate de 
politicieni durează atât de mult până să fie puse în aplicare și sunt atât de 
puţine, încât rareori se întâmplă vreo prostie iremediabilă. 


Colegiu electoral 


Majoritatea americanilor cred că, atunci când au pus ștampila pe numele 
unui candidat de pe buletinul de vot, au și votat pentru acesta. Se înșală 
însă. De fapt, au votat pentru partidul din care face parte candidatul. Pentru 
a alege președintele, fiecare stat desemnează un grup de electori în număr 
egal cu senatorii și reprezentanţii săi, în majoritatea cazurilor din partidul 
învingător. La circa șase săptămâni după votul popular, acești electori 
votează în mod oficial pentru viitorul președinte. În majoritatea statelor, 
electorii nu sunt nici măcar obligaţi să opteze pentru candidatul câștigător în 
statul respectiv. S-a întâmplat ca unii electori să nu voteze pentru nimeni 
sau să fi optat pentru un alt candidat, chiar și pentru rivalul direct. Un 
exemplu în acest sens este Al Gore, care a obținut cele mai multe voturi, dar 
nu a devenit președinte. 

Sistemul electoral din Statele Unite a fost creat astfel în principal ca 
urmare a problemei sclavilor, care erau consideraţi rezidenţi ai statului 
respectiv, dar nu aveau drept de vot. Stăpânii de plantaţii din Sud aveau 
peste cinci sute de mii de sclavi și voiau ca aceștia să fie luaţi în considerare 
ca locuitori ai statului, în ideea unei mai bune reprezentări în Congres. 
Statele nordice s-au opus, pe motivul că sclavii nu erau cetăţeni liberi. Ca 
un compromis, s-a decis ca fiecare sclav să conteze ca trei cincimi de 
persoană, ceea ce a oferit statelor sudiste o reprezentare mai numeroasă 
decât ar fi obținut altfel. 

Într-o instituție atât de absconsă, nu e de mirare că lucrurile iau uneori 
întorsături teribile. Au existat patru procese electorale în care un candidat la 
Preşedinţie a câștigat votul popular (naţional), dar a pierdut în urma votului 
colegiului electoral. 

În cursa pentru Preşedinţie din anul 2000, Al Gore avea, la alegerile 
naţionale, cu peste trei sute de mii de voturi mai mult decât George W. 
Bush, dar acesta a câștigat în Florida cu un plus de cinci sute treizeci și 
șapte de voturi din șase milioane exprimate, adică 0,009%. Așa că Bush a 


obținut majoritatea în colegiul electoral și a devenit președinte. Desigur, a 
contat mult și faptul că Bush senior îl numise în funcție pe judecătorul care 
a împiedicat renumărarea voturilor. (Ca o ironie suplimentară, în calitatea sa 
de vicepreşedinte, Al Gore era președintele colegiului electoral, astfel încât 
și-a aprobat propria înfrângere.) 


Sisteme 


Nevoia americanilor de a vorbi unii cu alţii a făcut ca telefonia și 
celelalte sisteme de comunicaţii să devină cele mai bune din lume. În mod 
similar, dragostea lor pentru automobile a trântit la pământ toate celelalte 
forme de transport, astfel că sistemul public de transport al majorităţii 
orașelor este lent, neconfortabil și neconvenabil. În locuri ca New York, Los 
Angeles sau Washington, însă, metroul încă este mai rapid decât deplasarea 
la suprafaţă. 

Un sistem care funcționează cu adevărat — cel puţin la modul general 
vorbind — este cel al autostrăzilor. Când era comandantul forțelor militare 
americane în Europa, generalul Eisenhower a văzut autobahnurile lui Hitler 
și și-a spus: „Ce mod ingenios de a transporta echipamentele militare 
pretutindeni în ţară! Mi-aș dori ca și America să aibă asemenea drumuri 
largi și frumoase.” Şi odată ce a devenit președinte, și-a transformat visul în 
realitate. Astfel s-a născut Sistemul de Autostrăzi Interstatale, care 
formează astăzi arterele sclerozate ale comerțului american. 

Iniţial, familiile plecau la drum în weekend și încheiau ziua oprind la un 
restaurant drive-in, pentru a putea mânca fără a coborî din minunalele lor 
mașini. În ziua de azi, mamele din zonele suburbane pierd ore întregi în 
traficul aglomerat, ducându-și progeniturile de la fotbal la ora de pian și 
mâncând sandviciuri la volan nu din plăcere, ci din strictă necesitate. 


Puţină învăţătură este o idee bună 


Americanii cred că a merge la colegiu este o idee minunată, care le 
sporește șansele pentru o slujbă mai bună — atâta vreme cât nu sunt nevoiţi 
chiar să înveţe ceva acolo. 

Educaţia generală este împărţită pe mai multe etape, care includ 
grădiniţa pentru copiii cu vârsta sub șase ani, școala elementară până la 
doisprezece ani, primul stadiu al liceului — Junior high school — cu durata de 
doi ani, și apoi liceul propriu-zis, până la vârsta de aproximativ optsprezece 
ani. Până în acest punct, progresul elevilor este în mare parte automat; 
școlile din cartierele sărace, de exemplu, sunt recunoscute pentru că scot pe 
bandă rulantă absolvenţi care nu știu să citească sau să numere restul. 


Calitatea educaţiei asigurate de școlile publice (administrate de stat) 
variază în limite foarte largi, în funcţie de cartier și de taxele școlare din 
fiecare stat. Şcolile particulare (administrate privat) sunt căutate de părinţii 
care consideră că cele de stat nu sunt suficient de bune pentru copiii lor. 
Gama școlilor private variază de la instituţii de elită, care furnizează 
studenţi celor mai bune colegii americane, până la șandramale conduse de 
ideologi bizari sau grupuri religioase conservatoare sau părinţi care preferă 
să-și instruiască odraslele acasă. 

Pentru a veni în ajutorul părinţilor cu venituri reduse, unele 
municipalități emit certificate prin care elevilor proveniţi din aceste familii 
le sunt plătite taxele de studiu la școlile particulare. Există însă o mică-mare 
problemă cu aceste certificate: ele pot fi folosite și pentru școlile cu caracter 
religios, iar acest lucru încalcă prevederea constituțională de separare a 
Bisericii de stat. 

Educaţia universitară este disponibilă oricărui american suficient de 
bogat pentru a putea plăti taxele de școlarizare și cazare (care însumează în 
prezent peste patruzeci de mii de dolari pe an la marile universităţi), sau 
suficient de sărac, de sportiv sau de inteligent pentru a obţine o bursă, sau 
suficient de abil pentru a împrumuta bani de undeva. Creditele sunt din ce 
în ce mai des utilizate, astfel că mulţi absolvenţi părăsesc băncile 
universităţilor strângând diploma într-o mână și echivalentul unei ipoteci pe 
viaţă în cealaltă. 

Aproape o treime din totalul elevilor americani din școlile secundare 
urmează cursurile universităţilor, fără a avea însă încredere deplină în ceea 
ce învaţă acolo. De fapt, pentru americanul de rând, toţi cei care știu prea 
multe sunt într-un fel suspecți. Mai puţin de jumătate din locuitorii Statelor 
Unite citesc cărţi, iar dintre aceștia foarte mulţi au nevoie de ilustraţii pentru 
a înțelege subiectul tratat. 

Cam singura materie pe care orice american este de așteptat s-o 
stăpânească bine este sportul. În pauza de masă, angajaţii discută în detaliu 
fazele interesante ale tuturor meciurilor jucate și fac pronosticuri despre 
rezultatul celor viitoare. De la fotbal (toamna) la hochei (iarna), baschet 
(primăvara) și baseball (vara), americanii ţin mingea sub observaţie pe tot 
parcursul anului. 


Crimă și pedeapsă 


Americanii ţin cu strășnicie la ideea drepturilor individuale, prevăzute 
în mod explicit în Constituţie. Dintre acestea fac parte libertatea presei, a 
religiei și a adunărilor publice; dreptul de a fi ferit de pedepse crude și 
neobișnuite; și dreptul de a avea și a purta arme. 

În vechea tradiție americană de a duce o idee bună până la cele mai 
absurde extreme ale sale, drepturile „constituţionale” au fost interpretate în 
mod variat în decursul anilor, ca presupunând libertatea de a publica 
instrucţiuni detaliate pentru fabricarea unei bombe atomice, dreptul de a 
sacrifica găini în scopuri religioase, cel de a organiza o demonstrație 
politică de susţinere a nazismului sau cel de a urmări programele televizate 
în închisoare. 

Încearcă să încalci drepturile de orice fel ale unui american și poţi să-ţi 
angajezi deja un avocat. 

De aceea, atunci când cereţi în Statele Unite un ceai, vi se oferă un 
ceainic, un pahar de carton sau un mic vas metalic plin cu apă fierbinte și 
un pliculeţ de ceai alături. Niciodată nu vi se va servi ceai gata preparat; 
americanii consideră că, dacă apa este turnată direct peste pliculeţ în 
bucătăria restaurantului, li se încalcă dreptul constituțional de a controla 
tăria licorii preparate. 


O naţiune de avocaţi 


Din moment ce a pierde este ceva neamerican, niciun eveniment 
nefericit nu constituie vreodată rezultatul incompetenţei sau al ghinionului. 
Americanii dau vina pe orice ţintă aflată la îndemână: părinţii, școala, 
guvernul, nevasta sau o tartă cu vișine. Nimic nu poate fi, în nicio 
eventualitate, din vina lor. De aceea, orice eveniment nefericit constituie 
motiv pentru a intenta un proces. Când un american are un ghinion sau o 
neplăcere oarecare, primul lui gând nu este „Cum să trec peste asta?”, ci „O 
să-i dau pe nenorociţi în judecată!” 

Dorinţa de a găsi pe cineva de învinovăţit și apoi de a-l târî în sala de 
judecată a făcut ca Statele Unite să devină ţara cu cei mai mulţi avocaţi: 


aproape un milion de oameni lucrează în domenii juridice, reprezentând 
70% din totalul profesioniştilor în drept la nivel mondial. 

În districtul Columbia, în care se află capitala, există câte un avocat la 
fiecare nouăsprezece locuitori. Această situație absurdă a apărut deoarece 
legile sunt făcute, aplicate și adesea contestate de avocaţi. Circa jumătate 
dintre membrii Congresului au diplome în drept și mii de alți avocaţi se 
înghesuie în agenţii guvernamentale, instituţii juridice și presă. 

Procese ridicole sunt cu nemiluita: un ins a sărit în faţa metroului din 
New York și pe urmă a intentat proces pentru vătămare corporală; o femeie 
a dat în judecată loteria de stat din Pennsylvania fiindcă nu a câștigat, iar un 
jucător de golf a deschis acţiune judecătorească împotriva proprietarilor 
terenului după ce a fost lovit de ricoșeul mingii pe care el însuși o lansase. 
În Statele Unite, oricine poate intenta un proces și de multe ori ai impresia 
că toată lumea chiar asta face. 


Limitarea riscurilor 


Într-o ţară litigioasă precum Statele Unite, fabricanţii se străduiesc să-și 
limiteze răspunderea penală în orice mod posibil, inclusiv prin atenţionarea 
consumatorilor cu privire la posibilele efecte nedorite determinate de 
utilizarea respectivelor produse. În consecință, aproape orice produs este 
însoțit de o etichetă de avertizare. Călușeii din parcurile de distracţii își 
anunţă clienţii că o tură „poate provoca greață”. Pe pachetele cu alune scrie 
„poate conţine nuci”. Băuturile alcoolice, ţigările și îndulcitorii artificiali 
sunt însoţite de texte care-i informează pe utilizatori despre riscul ca 
produsul respectiv să provoace cancer sau malformații la naștere. Pe 
pachetele de detergent scrie: „Nu folosiți intern”, uscătoarele de păr 
atenționează: „Nu folosiţi sub duș”, iar prăjitoarele de pâine avertizează: 
„Nu introduceţi obiecte din metal.” 

Singura explicaţie posibilă este aceea că, alături de americanii normali, 
trăiește o specie de șopârle umanoide care obișnuiesc să le azvârle 
radiourile în cada cu apă și să bage monede în robotul lor de bucătărie. 


Procese și încarcerări 


Conform Constituţiei americane, infractorii sunt consideraţi din oficiu 
nevinovaţi până la proba contrarie și au dreptul la un proces rapid, pot 


refuza să răspundă la întrebări care i-ar incrimina și au dreptul să fie 
reprezentaţi de un avocat. În practică însă, nevinovat înseamnă „condamnat 
în ziare, dar nu de un complet de judecată”, proces rapid se traduce prin 
„înainte ca acuzatul să moară de bătrâneţe, dacă nu a ajuns deja la vârsta 
senectuții”, iar dreptul la un avocat înseamnă „dă-i toți banii pe care-i ai lui 
nenea îmbrăcat în costum cu dungulițe”. 

Deoarece aproape orice, mai puţin încarcerarea, este considerat 
„pedeapsă crudă și neobișnuită”, infractorii condamnaţi sunt trimiși la 
închisoare. Peste două milioane de americani sunt ţinuţi sub cheie — un 
procent de încarcerare depășit la nivel mondial numai de Rusia. La orice oră 
din zi și din noapte, două milioane de americani sunt în închisoare și alți 
patru milioane în perioadă de eliberare condiţionată — mai mult decât 
întreaga populaţie a Irlandei. 

Încetul cu încetul, tot americanul începe să-și dea seama că acest tip de 
aplicare a legii nu este doar scump, ci și nefuncţional. Nimeni nu pare însă a 
ști ce altceva să facă în privinţa infracţionalităţii, decât să construiască mai 
multe închisori. Majoritatea acestora sunt în proprietate privată, scopul lor 
fiind acela de a aduce profit. Administrarea închisorilor constituie noul 
domeniu economic în plină dezvoltare. Între timp, rata infracționalităţii 
rămâne neschimbată. 

Când polițiștii americani arestează pe cineva, îi citesc „Avertismentul 
Miranda”, numit astfel după procesul Miranda versus Statul Arizona, care a 
stabilit faptul că poliţia trebuie să-i informeze pe prizonieri ce drepturi au. 
Când reţine un suspect, ofițerul de poliţie trebuie să-i recite un text lung, 
care începe cu frazele: „Ai dreptul să nu spui nimic. Dacă renunţi la dreptul 
de a nu spune nimic, tot ce spui poate fi și va fi folosit împotriva ta la 
proces...” 

Acest lucru nu garantează însă în niciun caz un tratament adecvat din 
partea poliţiei. Nivelul de înţelegere afișat în Statele Unite depinde în mare 
parte de regiune, de tipul infracţiunii, de identitatea și atitudinea 
presupusului făptaș. Atunci când nu știe bine cum anume să procedeze sau 
când este în pericol de a fi arestat, un european trebuie să-și fluture 
pașaportul și să spună cât mai des „Da, domnule ofiţer”. 


Consum de droguri 


Foarte mulți americani consumă droguri, chiar și — sau mai ales — cei 
bogaţi. Mai mult de jumătate dintre tinerii naţiei recunosc că au fumat 
marijuana și aproape o cincime că au consumat cocaină. Dar chiar și astăzi 
este extrem de necuviincios să vorbești în public despre propriile obișnuinţe 
în acest sens — cu excepţia dependenţilor care se tratează și vor să-i educe 
pe tinerii vulnerabili despre pericolul drogurilor. 

Legile americane în privinţa stupefiantelor au devenit tot mai aspre, 
astfel că jumătate dintre condamnaţii din închisori se află acolo pentru uz de 
droguri, sentinţele fiind din ce în ce mai dure. Între timp însă, consumul 
substanţelor ilegale continuă neabătut. 

Cele legale (recomandate de medic), pe de altă parte, sunt perfect 
acceptabile și foarte răspândite. În unele cercuri, nu e deloc neobișnuit ca 
două persoane să-și compare dozele de antidepresive, înainte de a trece la 
alte subiecte de discuţie. 


Poc-—poc 


Aproximativ 42% din familiile americane au cel puţin o armă de foc 
dosită pe undeva, iar la nivelul întregii ţării există aproximativ o sută 
nouăzeci şi două de milioane de arme. Dreptul de a deţine arme beneficiază 
în Statele Unite de aceeași susținere legală ca dreptul la vot şi la un proces 
corect. În consecinţă, orice încercare de a reglementa posesia armelor de foc 
provoacă o veritabilă criză de ordin juridic și iscă strigăte de revoltă din 
partea proprietarilor, care se tem că programele de înregistrare a armelor și 
de verificare a antecedentelor îi vor lipsi de dreptul lor la autoapărare. Una 
dintre cele mai influente organizaţii din ţară, National Rifle Association, 
care are 4,1 milioane de membri, a respins cu îndârjire și fără excepţie orice 
încercare de a restrânge comerţul liber cu arme de foc. Logica lor este 
ilustrativ reprezentată de sloganuri ca acesta: „Dacă armele sunt scoase în 
afara legii, numai cei aflaţi în afara legii vor avea arme.” 

Vânătoarea rămâne și astăzi unul dintre cele mai populare sporturi 
americane, în ţară existând cincisprezece milioane de vânători legitimaţi; 
printre ei se află și George W. Bush. Este sportul bărbaţilor adevăraţi, care 
se trezesc înaintea zorilor și rătăcesc prin pădurile îngheţate sau stau la 
pândă cu orele, într-un frig crunt, după care se retrag la o cabană și beau din 
greu. 


Majoritatea armelor sunt deţinute de asemenea cetăţeni supuși legii și 
sunt utilizate cu precauţie, dar chiar și aceste arme legale și respectabile 
ucid anual circa treizeci de mii de oameni pe teritoriul Statelor Unite. În 
ciuda a ceea ce am putea crede, în rândul americanilor, riscurile de a se 
împușca unii pe alții la întâmplare sunt mai mici decât acelea de a se 
sinucide (aproape 60% din numărul deceselor prin împușcare sunt 
suiciduri). Copiii care găsesc arme în casă tind să se joace cu ele, adesea cu 
consecinţe fatale, astfel încât s-a propus introducerea în școli a orelor de 
educaţie în privinţa armelor, alături de educaţia sexuală. 

În vreme ce se jucau cu un pistol cu apă numit Super-Împroşcătorul, 
care aruncă jeturi puternice de apă la cincisprezece metri distanță, câțiva 
adolescenţi au ajuns să se certe și unul dintre ei a fost rănit. Autorităţile 
orașului au propus reglementarea posesiei de pistoale cu apă, pentru a 
preveni eventuale incidente similare. Dar nimănui nu i-ar trece prin minte 
(şi conform Constituţiei americane, nici n-ar avea șanse de izbândă) să 
propună astfel de măsuri în privinţa armelor care trag cu gloanţe adevărate. 


Afaceri 


Henry Ford n-a inventat automobilul. A făcut însă un lucru mai bun și 
mult mai american. A descoperit o modalitate de a fabrica automobile 
ieftine, atât de ieftine, încât orice familie să-și poată permite unul. Fiind un 
om de afaceri dintr-o bucată, fără farafastâcuri, Ford avea o filozofie de 
marketing simplă: „Pot să aibă orice culoare își doresc, atâta vreme cât e 
negru.” 

În prezent însă, americanii își doresc să aibă din ce alege — în privinţa 
culorii, a stilului, a preţului și a accesoriilor. Întreprinzătorii de succes 
gândesc în termeni de „marketing de nișă” și „extindere laterală” — altfel 
spus, în ideea de a oferi posibilități mai largi de alegere unor segmente de 
piaţă tot mai individualizate. Cei care își cumpără astăzi mașini pot opta 
pentru albastru-metalizat, roșu-pompieri sau oricare alta din mai bine de 
zece culori, cu interioare și accesorii asortate. 

Cel mai în vogă concept american este, desigur, franciza: vânzarea unui 
format deja afirmat pe piaţă celor care vor să-și deschidă o afacere. 
Rezultatul a fost omogenizarea comercială: Pizza Hut înghite restaurantele 
unul după altul, iar micile magazine sunt preluate de companii precum Gap 
și Victoria's Secret. Americanii au un instinct natural pentru a prelua o idee 
de succes, a o îmbunătăţi și apoi a intra în concurenţă cu originalul. Astfel 
este creată iluzia varietăţii. Între timp, în toate mall-urile funcţionează 
aceleași magazine, toate magazinele vând aceleași produse, iar la o 
examinare atentă se constată că toate produsele conţin aceleași ingrediente. 
În acest fel, americanii au o amplă libertate de alegere, dar opţiunile lor nu 
diferă cu nimic între ele. 


La birou 


Munca, după părerea americanilor, trebuie să fie rentabilă, interesantă 
și, dacă e posibil, distractivă. Jocul, pe de altă parte, necesită dăruire, 
perseverenţă, îndemânare și efort. Dar cele două pot fi ușor confundate: 
dacă obiectivul muncii este reușita, iar cel al jocului este victoria, care mai e 
deosebirea între ele? Această confuzie se extinde atât asupra vestimentaţiei, 
cât și asupra relaţiilor de la locul de muncă. Chelnerii poartă costum și 


cravată neagră, în vreme ce miliardarii din industria computerelor se fâțâie 
prin companie în pantaloni scurţi și tricouri cu sloganuri imprimate. 
Atmosfera în birourile americane devine din ce în ce mai relaxată: în 
firmele de afaceri on-line și cele aflate la început de activitate, facilitățile 
pot include un salon de bronzare și o saună, iar orice haine dincolo de un 
costum de baie pot fi considerate de un formalism excesiv. 

Pentru americani, distincţia dintre un prieten și un coleg de muncă este 
atât de vagă, încât frizează inexistenţa. În firmă, toată lumea — cu excepția 
ocazională a președintelui — își spune pe numele mic. Angajaţii discută în 
mod obișnuit la birou despre problemele personale, informându-și colegii 
cu privire la achiziţiile gospodărești, la bolile copiilor și la natura sofisticată 
a terapiei de cuplu pe care o urmează. (Subiectul Hollywood se află pe un 
apropiat loc doi.) 

Corporaţiile sporesc și ele confuzia, invitându-și asociaţii la evenimente 
sociale organizate în afara orelor de program. Cele mai spectaculoase 
episoade de acest gen au loc în Washington, D.C., unde membrii 
Congresului primesc zilnic trei sau patru invitații la recepții, conferinţe, 
evenimente caritabile, dineuri de binefacere și așa mai departe, ocazii în 
care organizatorii nu sunt apreciaţi în funcţie de cât de bine se simt invitaţii, 
ci de personalităţile care iau parte la petrecere. 

Relaţiile de tip intim și personal pe care americanii le au cu colegii de 
serviciu nu se traduc printr-o puternică loialitate față de firmă. Aproape 
nimeni nu-și păstrează toată viaţa același loc de muncă. Angajaţii sunt gata 
să renunţe la slujba lor pentru ceva mai bun fără a-și face măcar o clipă griji 
pentru consecinţele pasului lor asupra angajatorului. Asta pentru că au 
observat și ei cât de loial le este lor angajatorul — ca să fim sinceri, aproape 
deloc. Profitul este motorul comerțului american și, dacă pentru bunul mers 
al afacerii se impun reduceri de personal, corporaţiile nu stau pe gânduri 
atunci când vine vorba să trimită la plimbare jumătate din personal. 

Americanii de pe Coasta de Est și cei de pe ţărmul Pacificului au stiluri 
antreprenoriale vizibil diferite. Pe malul Atlanticului, obiectivul este să pari 
că muncești cât mai mult posibil. Prin urmare, în New York și Washington, 
angajaţii — în special cei din firmele de avocatură și de publicitate — rămân 
la locul de muncă până seara târziu și vin la birou chiar și la sfârșit de 
săptămână. 

În Los Angeles, țelul este să dai cât mai puţin pe la serviciu, astfel că 
afaceri de sute de milioane de dolari sunt puse la cale pe marginea piscinei. 


Volumul efectiv de muncă este însă același pe ambele coaste ale Statelor 
Unite. La Los Angeles se produc în continuare filme și programe de 
televiziune, iar în New York bursa și marile sedii de firme funcţionează mai 
departe, dar fiecare are înțepatul orgoliu de a arăta cu degetul spre celălalt și 
a spune: „Vedeţi? Noi nu ne spetim ca sclavii/nu stăm ca trântorii la piscină 
așa cum fac cei de pe Coasta de Est/Vest.” 


Limbă și idei 

Modul de exprimare american este remarcabil de simplu și direct. În 
Statele Unite se vorbește pe șleau. Subtilităţile lingvistice, aluziile și ironia 
care fac deliciul altor naţiuni îi pun în dificultate pe americani, care iau 
aproape orice afirmaţie în sens propriu, îi evaluează veridicitatea și resping 
tot ceea ce nu înțeleg. Pentru ei, sapa e sapă și atâta tot — sau poate 
„echipament de reorientare a solului”, dacă lucrează pentru guvern — iar 
metaforele complexe le sunt greu de priceput. 

Pasiunea americanilor pentru  meșterit, pentru îmbunătățiri şi 
perfecţionări, pentru includerea celor ce riscă să fie lăsaţi pe dinafară și 
pentru evitarea aspectelor negative face ca nou-sosiţii să considere că 
exprimarea în limba engleză nu e altceva decât un alt proiect de asimilare. 
Mii de cuvinte au fost incluse în vocabular: împrumutate din limbile 
imigranţilor (precum schmuck — o persoană proastă sau demnă de dispreţ), 
sintetizate din alte două cuvinte (ca brunch — de la br-eakfast, „mic dejun”, 
și l-unch, „prânz”), sau abreviate și folosite pentru a defini o noţiune doar 
vag înrudită cu termenii iniţiali (de pildă nuke în loc de „a încălzi la 
cuptorul cu microunde”, ace a test pentru „a lua o notă bună”, sau repo 
pentru „reluarea în posesie a unui obiect pentru care există restanţe în 
achitarea ratelor”). 

Americanilor le plac cuvintele noi și le adoptă cu nesaţ. De asemenea, le 
folosesc până la refuz (așa cum pot depune mărturie toţi cei care au asistat 
la o întrunire de afaceri pe tema „împuternicirii”). Nu numai că preiau 
cuvinte și expresii din toate colțurile lumii, ci totodată preiau bucuroși 
cuvinte noi atunci când cele vechi ies din modă — o reinventare constantă a 
vocabularului, care duce la îngroșarea dicționarelor și ține întreaga națiune 
într-o permanentă alertă lingvistică. 


Argou 


Idiomurile argotice americane sunt pitorești, variate și inconsecvente — 
îndeosebi cele bazate pe vocabularul sportiv. In mare parte, argoul folosit de 
americani derivă din sport; de pildă, evitarea prevederilor de autoritate se 


traduce prin „a face o fentă”, eșecul într-o încercare devine „pasă afară din 
teren”, iar o sarcină facilă este doar „un coș sigur”. 

A învăţa să vorbeşti ca un american seamănă cu tirul la o ţintă în 
mișcare. Adolescenţii și domeniile tehnologice creează continuu noi cuvinte 
și noi utilizări pentru cele vechi. Spre exemplu, burn — a arde — poate 
însemna acum „a copia”, ca în „Arde-mi și mie un DVD cu filmul ăla nou, 
te rog!” Jargonul local se răspândește rapid prin intermediul televiziunii, al 
filmelor și al Internetului, astfel că termeni până de curând absconși, 
precum skanky (dezgustător, neplăcut), folosit iniţial la New York, devin 
rapid un loc comun în întreaga ţară. Din fericire, termenii argotici se 
demodează rapid, astfel că oricine se poate bucura de ei fără a se strădui 
prea mult să ţină pasul. 


Să verbuim substantivele! 


În Statele Unite, nu există substantive care să nu poată fi folosite ca 
verbe. „Îl calitizăm chiar acum”, spune o purtătoare de cuvânt despre un 
serviciu cu unele deficienţe. „Ne-a impactat opţiunile”, afirmă un politician 
referindu-se la un neajuns al campaniei sale. „Ne desuetizăm produsele”, 
susține Bill Gates despre politica de fabricaţie a companiei Microsoft. 
Verbele sunt cuvinte care exprimă acțiuni, fiind mult mai interesante decât 
rigidele și imuabilele substantive. Şi cum nu mulţi sunt americanii care știu 
ce funcție gramaticală îndeplinește un cuvânt, nimeni nu pregetă să 
folosească termenii după nevoi. 


Corectitudine politică 


Discriminarea pe motiv de rasă, religie sau sex nu mai este permisă în 
Statele Unite. Cluburile frecventate exclusiv de bărbaţi și de albi s-au 
prăbușit precum piesele de domino sub amenințarea proceselor în justiţie și, 
în plus, minoritățile și femeile dispun acum de bani. Şi orice organizaţie are 
nevoie de membri care să își poată permită să achite cotizaţiile. 

Corectitudinea politică guvernează în prezent caracterul acceptabil sau 
nu al multor cuvinte. Cel mai rău dintre toate, cel care nu trebuie rostit 
niciodată, în niciun caz, este epitetul rasist care începe cu litera n'?, deși cu 
siguranță mai poate fi auzit în conversații sau în versurile cântecelor rap. 


Prin comparaţie, termenii care se referă la funcţiile corpului uman sunt 
delicați și politicoși. 

Sute de eufemisme au apărut pentru a face față vocabularului și 
chestiunilor problematice. Handicapaţii sunt acum persoane cu „dificultăți 
de mobilitate”, orbii sunt „afectaţi vizual”, iar cei ce nu dau pe afară de 
deșteptăciune sunt „nonposesori de cunoștințe elementare”. Oamenii nu mai 
au animale de casă, ci „animale de companie”. Şi nu mai sunt scunzi sau 
grași, ci „afectaţi vertical” sau „persoane de dimensiuni mari”. Nimeni nu 
suferă vreun eșec, ci are „o clasare deficitară”. 

Vocabularul american include și tendinţa americanilor spre sentimentele 
plăcute. Nu se spune că o persoană a fost la un pas de moarte, ci că a avut 
„O experienţă care afirmă viaţa”. Acţiunile care pierd jumătate din valoare 
nu sunt perdante, ci „neperformante”. Candidaţii care nu primesc un post 
sunt „neselectaţi”. Jargonul economic la modă numește fiece problemă o 
„provocare” și orice concediere în masă „redimensionare”. O bună 
dispoziţie zănatică se manifestă în domeniul afacerilor imobiliare, în care 
adjectivul „intim” desemnează „o cămăruță mai mică decât un frigider”, iar 
„farmec rural” este expresia codificată pentru „fără magazine în apropiere”. 
Parcurile tematice Disney sunt veritabile vetre ale acestui tip de optimism, 
cu angajaţi vioi și bine îngrijiţi, care nu fac altceva decât să zâmbească, să 
zâmbească, să zâmbească. 

Toată această bună dispoziție nemărginită îi poate călca pe nervi pe 
vizitatorii străini, fiind suficientă pentru a le provoca o atitudine de 
dezagrementare. 


12 Este vorba de substantivul nigger, folosit ca adresare ofensatoare față de populaţia de 
culoare, care s-ar traduce liber prin „negrotei” sau „cioară” (n. red.). 


